Jangan muat turun aplikasi ‘Pink WhatsApp’

BANGI, 8 Zulhijjah 1444H, Selasa – Suruhanjaya Komunikasi dan Multimedia (MCMC) menasihatkan orang ramai supaya berwaspada apabila menerima jemputan untuk menyertai atau memuat turun aplikasi hasad ‘Pink WhatsApp’.

Aplikasi berkenaan kononnya menawarkan ciri keselamatan serta privasi yang lebih baik, antara muka yang boleh diubah suai serta keupayaan untuk menghantar fail lebih besar berbanding aplikasi WhatsApp yang biasa digunakan.

Bagaimanapun, selepas pemasangan, aplikasi hasad itu boleh mengakses pelbagai item dalam telefon pintar pengguna seperti gambar, SMS dan senarai kenalan yang boleh membawa kepada risiko keselamatan yang serius.

MCMC berkata, para pengguna akan menerima mesej dan pautan seolah-olah datang daripada WhatsApp yang mengajak pengguna untuk mencuba aplikasi baharu tersebut.

“MCMC menasihatkan pengguna untuk tidak memuat turun dan memasang aplikasi ‘Pink WhatsApp’ itu dan segera membuang aplikasi berkenaan sekiranya ia telah dipasang dalam telefon pintar.

“MCMC mengesyorkan pengguna untuk hanya memuat turun aplikasi mudah alih daripada gedung aplikasi rasmi seperti Apple App Store, Google Play Store dan Huawei AppGallery,” katanya dalam satu kenyataan, hari ini.

Selain itu, MCMC juga meminta pengguna untuk tidak menyebarluaskan sebarang pautan yang mencurigakan.

“MCMC ingin menekankan kepentingan untuk berhati-hati ketika menggunakan aplikasi mudah alih, mengambil langkah-langkah pencegahan untuk melindungi maklumat peribadi serta mengelak daripada memuat turun aplikasi hasad.

“Para pengguna disarankan untuk kekal berwaspada dan melaporkan sebarang aktiviti mencurigakan berkaitan dengan ‘Pink WhatsApp’ kepada portal aduan MCMC di pautan https://aduan.mcmc.gov.my/#/public/main atau talian hotline aduan di 1800-188-030,” katanya.


Ahmad Said bimbang Terengganu tak membangun seperti Kelantan

MARANG, 4 Zulhijjah 1444H, Jumaat – Pengerusi UMNO Terengganu, Datuk Seri Ahmad Said tidak menolak kemungkinan negeri ini akan menjadi ‘Kelantan kedua’ sekiranya PAS yang merupakan parti komponen dalam gabungan Perikatan Nasional (PN) menang pada Pilihan Raya Negeri (PRN) akan datang.

Beliau mendakwa, Terengganu akan ketinggalan seperti Kelantan apabila tiada pembangunan bagi meningkatkan ekonomi rakyat dilaksanakan di negeri itu sejak PAS memerintah lebih 30 tahun.

Ekoran itu, ramai rakyat di negeri tersebut terpaksa berhijrah ke Kuala Lumpur untuk mencari rezeki kerana tidak banyak peluang pekerjaan disediakan di tempat kelahiran sendiri.

“Kebanyakan rakyat Terengganu tidak mahu keluar (berhijrah), jadi mangsa (tiada peluang pekerjaan),” katanya seperti dilapor Utusan.

Beliau berkata demikian pada sidang akhbar selepas Ceramah Perdana Gelombang Biru 2.0 sempena Pelancaran Jentera PRN BN peringkat negeri Terengganu di Alor Limbat dekat sini, malam tadi.

Ahmad yang juga bekas Menteri Besar Terengganu berkata, kemudahan infrastruktur di negeri ini juga ketinggalan seperti di Kelantan sekiranya PAS kekal memerintah negeri ini.

“Di Kelantan, (bekalan) air kuning (keruh) berapa puluh tahun dah, lebih tiga puluh tahun, masih tak selesai,” katanya.

Sehubungan itu, beliau berharap pengundi di Terengganu dapat menyokong dan memberi kemenangan kepada BN untuk memastikan negeri ini lebih pesat membangun selepas ini.

Ini kerana, katanya, kemenangan tersebut penting bagi memastikan pentadbiran kerajaan negeri selaras dengan kerajaan Pusat, selain mempunyai hubungan baik bagi menjamin lebih banyak peruntukan pembangunan disalurkan.

“Sebab itu kita nak supaya pengundi yang menyokong PAS untuk Parlimen pada Pilihan Raya Umum Ke-15 (PRU15), beri balik (undi) kepada BN.

“Malah, BN boleh mencapai kemenangan sekiranya 20 peratus ahli UMNO yang menyokong PAS (PRU15) kembali menyokong BN,” katanya.


Pengasuh taska tak mengaku dera bayi hingga koma

KUALA TERENGGANU, 22 Jamadilakhir 1444H, Ahad – Seorang pengasuh taman asuhan kanak-kanak (taska) berdaftar mengaku tidak bersalah di Mahkamah Sesyen di sini hari ini atas tujuh pertuduhan mendera seorang bayi sehingga koma.

Tertuduh, Raja Noor Iffa Nadia Raja Nordin, 27, didakwa menganiaya bayi tersebut sehingga menyebabkan pendarahan dalam kepala dan retak pada tempurung kepala sebelah kiri di sebuah taska, di sini, antara 1 hingga 3 Januari lepas.

Pertuduhan dikemukakan mengikut Seksyen 31(1)(a) Akta Kanak-Kanak 2001 yang memperuntukkan hukuman denda tidak melebihi RM50,000 atau penjara hingga 20 tahun atau kedua-duanya, jika sabit kesalahan.

Hakim Nooriah Osman membenarkan tertuduh diikat jamin RM30,000 dengan seorang penjamin bagi semua pertuduhan dan menetapkan 16 Februari ini sebagai tarikh sebutan semula.

Pendakwaan dikendalikan Timbalan Pendakwa Raya, Hanis Nabihah Hizamul-Din manakala tertuduh diwakili peguam Abdul Hayyi Salim.

Media baru-baru ini melaporkan seorang bayi lelaki berusia empat bulan koma selepas dipercayai didera pengasuh di sebuah pusat jagaan kanak-kanak berdaftar di Batu Buruk di sini.

Ketua Polis Terengganu, Datuk Rohaimi Md Isa berkata, mangsa koma selepas mengalami kecederaan serius termasuk pendarahan otak dan retak pada tempurung kepala.-  Bernama


Masjid terbesar di Kabul jadi lokasi terbaharu serangan ganas

KABUL, 6 Ramadan 1443H, Jumaat – Masjid terbesar di Kabul, Pul-e-Khishti menjadi lokasi terbaharu dalam serangan ganas di Afghanistan.

Kejadian tragis tersebut berlaku ketika umat Islam baru beberapa hari menjalani ibadat puasa sempena bulan Ramadan.

Dalam serangan berkenaan, kira-kira enam orang awam cedera selepas seseorang dipercayai melempar sebutir bom tangan ke dalam masjid terbesar di Kabul ketika jemaah sedang menunaikan solat asar.

Sementara itu, polis Kabul berkata, seorang telah ditahan selepas serangan di masjid Pul-e-Khishti yang telah di tengah bandar raya tersebut.

Sementara itu, pertubuhan bukan kerajaan (NGO) Itali yang mengendali pusat perubatan di bandar tersebut berkata, tujuh mangsa telah dikejarkan ke hospital dan memerlukan rawatan segera selepas berada dalam kritikal.

Manakala empat lagi dirawat di bahagian pesakit luar.

Bagaimanapun, sehingga kini, tiada pihak yang mengaku bertanggungjawab melakukan serangan.

Kejadian itu berlaku hanya beberapa hari selepas insiden sama melibatkan serangan bom tangan dilemparkan ke kawasan pasar yang sesak.

Ia dilaporkan telah mengorbankan seorang orang awam yang tidak bersalah manakala 59 yang lain cedera.

Masjid Pul-e-Khishti terletak di tengah bandar dengan keadaan yang padat penduduk. – Agensi


PRK: Tiga penjuru di Pelangai

BENTONG, 7 Rabiulawal 1445H, Sabtu – Pilihan Raya Kecil (PRK) Dewan Undangan Negeri (DUN) Pelangai bakal menyaksikan pertembungan tiga penjuru antara calon Barisan Nasional (BN), Perikatan Nasional (PN) dan Bebas.

Mereka terdiri daripada Ahli Jawatankuasa UMNO Bahagian Bentong, Datuk Amizar Abu Adam dari BN, Naib Yang Dipertua PAS Bentong, Kasim Samat (PN) dan Haslihelmy DM Zulhasli, calon Bebas yang akan menggunakan simbol kereta.

Perkara berkenaan diumumkan Pegawai Pengurus Pilihan Raya DUN Pelangai Datuk Mohammad Shahid Ismail pada 10.16 pagi di pusat penamaan calon di Dewan Orang Ramai Felda Kemasul di sini hari ini.

Mohammad Shahid memaklumkan Amizar, 50, yang diiringi seorang pencadang dan penyokong menyerahkan borang pencalonan pada 9.01 pagi diikuti Kasim, 63, seminit kemudian dan Haslihelmy, 36, pada 9.08 pagi.

Terdahulu, Kassim tiba di pusat penamaan calon diiringi Timbalan Presiden PAS, Datuk Seri Tuan Ibrahim Tuan Man, Setiausaha Agung PAS, Datuk Seri Takiyuddin Hassan, Pengarah Pilihan Raya PN, Datuk Seri Muhammad Sanusi Md Nor dan Naib Presiden PAS, Datuk Idris Harun.

Manakala Amizar diiringi Pengerusi BN, Datuk Seri Ahmad Zahid Hamidi, Menteri Besar Pahang, Datuk Seri Wan Rosdy Wan Ismail, Presiden Amanah, Datuk Seri Mohamad Sabu serta beberapa kepimpinan lain sebelum memasuki dewan kira-kira jam 9 pagi.

Kemunculan Haslihelmy yang juga Presiden Pertubuhan Suara Anak Pahang (PSAP), kira-kira 9.05 pagi mengejutkan banyak pihak sekali gus mengesahkan desas-desus pertembungan tiga penjuru pada PRK kerusi DUN itu.

Kerusi N36 Pelangai diisytiharkan kosong susulan kematian penyandangnya dari BN, Datuk Seri Johari Harun yang terlibat nahas pesawat di Lebuhraya Guthrie di Bandar Elmina di Shah Alam, 17 Ogos lalu.

Johari yang kali pertama bertanding mewakili BN pada Pilihan Raya Umum Ke-15 (PRU15) lalu, menang di Pelangai dengan majoriti 4,048 undi.

Allahyarham menewaskan Kasim (3,260 undi); Ahmed Wafiuddin Shamsuri dari Pakatan Harapan (PH) (2,031 undi) dan Isa Ahmad dari Parti Pejuang Tanah Air (Pejuang) memperoleh 65 undi.

PRK DUN Pelangai kali ini dijangka menyaksikan saingan sengit antara BN, PN dan Bebas yang masing-masing turun dengan misi wajib menang.

SPR menetapkan tempoh berkempen selama 14 hari bermula hari ini sehingga 11.59 malam pada 6 Oktober dengan pengundian awal pada 3 Oktober.


Daulatkan Islam, raja, orang Melayu jika mahu kerajaan kukuh!

BANGI, 18 Rabiulawal 1442H, Rabu – Kerajaan Perikatan Nasional (PN) mampu menjadi sebuah kerajaan yang kukuh sekiranya mengambil kira nilai tradisi sebagai asas dalam amalan politik serta pentadbirannya.

Nilai tersebut mencakupi tiga elemen utama iaitu mendaulatkan agama Islam, kedudukan raja-raja dan orang Melayu.

Penganalisis politik, Prof Madya Dr Mohd Noor Yazid menegaskan, orang Melayu tidak memiliki halangan untuk memberi sokongan sekiranya kesemua elemen berkenaan dilaksanakan dengan jelas oleh kerajaan.

“Orang Melayu akan memberi sokongan besar jika ia mampu (dilaksanakan) berteraskan prinsip digariskan.

“Kedudukan Raja-Raja Melayu, agama Islam dan hak keistimewaan orang Melayu perlu dijaga dan dibuktikan dengan jelas dalam amalan pelaksanaan dan pegangan falsafah politik,” katanya menulis di Berita Harian, hari ini.

Mengulas lanjut, Prof Mohd Noor berkata, tidak akan stabil dan bertahan lama sesebuah kerajaan sekiranya gagal mendapat sokongan penuh orang Melayu sebagai kumpulan penduduk utama di negara ini.

Jelasnya, ini dibuktikan daripada kerajaan yang dibentuk selepas Pilihan Raya Umum Ke-14 (PRU14), apabila gagal bertahan lama ekoran tidak wujud satu gabungan parti politik Melayu kuat di dalamnya.

Bagaimanapun, beliau tidak menafikan keruntuhan kerajaan Pakatan Harapan (PH) pada Februari lalu, kerana tidak wujudnya sebuah kedudukan parti politik Melayu yang kukuh berteraskan tiang seri Perlembagaan dalam kerajaan.

Ini kerana, beliau berkata, kedudukan parti politik yang berpecah dan tanpa sokongan padu orang Melayu juga tidak akan memungkinkan terbentuknya kestabilan sebenar.

“Mahu atau tidak, unsur tradisi perlu menjadi asas utama, sama ada dalam bentuk bertulis atau aplikasi amalan politik.

“Apa-apa yang boleh atau mungkin menimbulkan sesuatu kurang jelas, membawa kepada menyentuh tiang seri Perlembagaan hendaklah dijauhi sama sekali.

“Ketidakpuasan hati orang Melayu akan memberikan kesan besar kepada kestabilan sesebuah pentadbiran didukung mana-mana parti politik,” katanya.


Kerajaan stabil, tak perlu desak bubar Parlimen

KOTA BHARU, 12 Zulkaedah 1443H, Ahad – Kerajaan pimpinan Perdana Menteri, Datuk Seri Ismail Sabri Yaakob merupakan sebuah kerajaan yang stabil hasil dukungan semua pihak termasuk pembangkang, kata Menteri Komunikasi dan Multimedia, Tan Sri Annuar Musa.

Justeru, beliau berkata, tiada keperluan mendesak ketika ini untuk membubarkan Parlimen bagi membolehkan Pilihan Raya Umum Ke-15 (PRU15) dilaksanakan.

“Soal pembubaran ini kalau kita tengok pilihan raya umum sebelum ini pun bukan berdasarkan desakan. Kabinet kena buat keputusan kalau rasa dapat mandat serta rasa dah cukup masa nak bubar, Kabinet serta Perdana Menteri cuma boleh menasihatkan namun Yang di-Pertuan Agong yang mempunyai kuasa mutlak.

“Setakat ini, Yang di-Pertuan Agong titah kita (kerajaan) suruh kerja, Yang di-Pertuan Agong tidak titah kita (kerajaan) suruh ‘politiking’ malah Yang di-Pertuan Agong sebut kurangkan ‘politiking.’ Kerajaan ini akan junjung titah Yang di-Pertuan Agong,” katanya pada sidang media selepas menghadiri Majlis Perjumpaan Khas Bersama Warga Jabatan Penerangan Kelantan hari ini.

Mengulas lanjut, Ahli Parlimen Ketereh itu berkata, kerajaan pimpinan Perdana Menteri ketika ini mahu terus memberi tumpuan melaksanakan banyak agenda kepada rakyat.

“Tetapi cuba digambarkan kerajaan ini tidak stabil, kerajaan ini perlu dibubarkan, adakan pilihan raya umum dan sebagainya sedangkan ini dua dunia berbeza, ini adalah sebuah kerajaan yang cukup stabil.

“Jangan lupa kerajaan ini turut ditadbir berasaskan memorandum persefahaman (MoU) di antara kerajaan dan pembangkang, MoU tentang kestabilan dan transformasi,” katanya.-  Bernama


Gaza bakal jadi kubur besar jika tiada bantuan segera

GAZA, 27 Rabiulawal 1445H, Jumaat – Semenanjung Gaza akan bertukar menjadi kubur besar sekiranya tiada bantuan segera diberikan kepada penduduk di wilayah dikepung itu.

Ketua Pejabat Media di Gaza, Salama Ma’rouf berkata, Semenanjung Gaza kini memasuki zon bahaya dan mengalami kerosakan teruk dalam semua perkhidmatan serta infrastruktur, selepas pengganas Israel memutuskan bekalan air dan elektrik.

“Israel kini sedang berusaha untuk menghapuskan seluruh kawasan kejiranan secara paksa memindahkan ratusan ribu rakyat dari rumah mereka, dan memusnahkan seluruh keluarga dengan mengebom tempat tinggal.

“Pengeboman ini telah menyebabkan pembunuhan beramai-ramai dan rumah mayat tidak dapat menampung jumlah yang semakin meningkat.

“Bilangan kecederaan telah melebihi kapasiti di hospital, dan yang cedera sedang dirawat di koridor hospital kerana semua bilik pembedahan penuh,” katanya.

Dalam pada itu, Menteri Kesihatan Palestin, Mai Al-Kaila meminta masyarakat antarabangsa memberi sokongan supaya sektor kesihatan tidak lumpuh dan dapat terus memberi rawatan kepada penduduk.

Katanya, pihaknya kini berdepan kekurangan bekalan ubat-ubatan, peralatan perubatan musnah selain bekalan beg darah yang tidak mencukupi,” katanya.

Terdahulu, Kementerian Kesihatan mengesahkan angka kematian rakyat Palestin meningkat kepada 1,537 dan 6,612 yang lain cedera akibat serangan brutal Israel ke atas Gaza. – Agensi


Idrus Harun dilantik semula Peguam Negara

PUTRAJAYA, 10 Syaaban 1444H, Jumaat – Tan Sri Idrus Harun dilantik semula sebagai Peguam Negara untuk tempoh enam bulan berkuat kuasa 6 Mac.

Ketua Setiausaha Negara, Tan Sri Mohd Zuki Ali dalam kenyataan hari ini berkata, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memperkenankan pelantikan semula Idrus selaras dengan Fasal (1) Perkara 145 Perlembagaan Persekutuan

Idrus, bekas Hakim Mahkamah Persekutuan, dilantik sebagai Peguam Negara pada 6 Mac 2020.

Beliau juga pernah berkhidmat sebagai Timbalan Pendakwa Raya di Jabatan Peguam Negara, penasihat undang-undang di Suruhanjaya Pilihan Raya dan Suruhanjaya Pencegahan Rasuah Malaysia, Peguam Cara Negara dan Hakim Mahkamah Rayuan.-  Bernama


COVID-19: 1,680 kes baharu dikesan

KUALA LUMPUR, 22 Rejab 1442H, Sabtu – Kes harian baharu COVID-19 di negara ini mencatatkan penurunan dengan 1,680 kes dilaporkan hari ini serta tujuh lagi kematian direkodkan dalam tempoh 24 jam lepas.

Ketua Pengarah Kesihatan Tan Sri Dr Noor Hisham Abdullah berkata kes kumulatif COVID-19 di Malaysia adalah sebanyak 311,777 manakala bilangan yang meninggal dunia akibat virus itu adalah 1,166 kes.

“Kes sembuh dicatat hari ini 2,548 orang, lebih tinggi daripada kes baharu yang dilaporkan,” katanya melalui Twitter rasminya.

Beliau berkata jumlah keseluruhan pesakit sembuh adalah sebanyak 289,452 manakala bilangan kes aktif wabak itu ialah 21,159 kes.

Sebanyak 172 kes masih dirawat di Unit Rawatan Rapi (ICU) dengan 84 pesakit memerlukan alat bantuan pernafasan. – Bernama


Perkasa kecewa Axiata Group lantik warga asing ketuai jawatan penting

BANGI, 4 Ramadan 1444H, Ahad – Lantikan warga asing untuk mengetuai jawatan penting di Axiata Group Bhd seolah-olah negara tidak mempunyai anak tempatan yang layak, kata Presiden Perkasa, Syed Hasan Syed Ali.

Dilaporkan, Axiata Group Berhad melantik Vivek Sood sebagai Ketua Pegawai Eksekutif (CEO) Kumpulan yang baharu dan Pengarah Urusannya.

Kumpulan telekomunikasi itu turut melantik Hans Wijayasuriya sebagai Pengarah Eksekutif Kumpulan (ED) dan CEO perniagaan telekomunikasi.

Vivek Sood berasal dari India manakala Hans Wijayasuriya pula adalah warga Sri Lanka.

“Perkasa difahamkan ada tiga atau empat calon Melayu yang ditemuduga tetapi warga India juga dipilih.

“Kita semua tahu anak bangsa kita tidak kurang hebatnya dalam bidang telekomunikasi.

“Di jabatan Telekom Malaysia (TM) ke Syarikat Telekom Malaysia (TM) sekarang, anak bangsa kita yang bangunkan bukan sahaja di negara ini bahkan di peringkat Asia,” katanya dalam kenyataan, hari ini.

Syed Hassan berkata, pemegang saham terbesar Axiata yang merupakan syarikat telekomunikasi terbesar Asia Tenggara adalah Khazanah Nasional.

Malah, Ketua pegawai Eksekutif Khazanah Nasional juga Melayu.

“Jadi, jangan kata tiada Melayu lagi layak untuk jawatan itu. Eloklah Pengerusi Axiata Group Berhad dan CEO Khazanah Nasional ditukar kepada bukan Melayu kerana Melayu tidak layak untuk jawatan-jawatan tersebut,” sindirnya.

Beliau berharap Perdana Menteri, Datuk Seri Anwar Ibrahim tidak membiarkan tindakan menganaktiri kakitangan Melayu terutama melibatkan syarikat milik kerajaan (GLC).

“Apa guna ada Perdana Menteri Melayu jika membiarkan anak bangsa sendiri didiskriminasi secara terang-terangan.

“Jika ini terus berlaku, memang benarlah pemimpin-pemimpin Melayu sendiri yang tidak membantu bangsanya hanya untuk menunjukkan keadilan kepada kaum lain,” katanya.


Pakistan longgar sekatan perjalanan, umum bantuan untuk Afghanistan

ISLAMABAD, 15 Rabiulawal 1443H, Jumaat – Pakistan akan memberi lebih AS$28 juta (RM116.2 juta) bantuan kemanusiaan segera ke Afghanistan serta melonggarkan sekatan perjalanan dan perdagangan di sempadan darat.

Pengumuman itu dibuat pada Khamis selepas Menteri Luar Pakistan, Shah Mahmood Qureshi mengakhiri perjalanan sehari ke Kabul, yang pertama sejak Taliban mengambil alih kuasa.

Bercakap pada sidang akhbar di ibu kota Pakistan, Islamabad, Qureshi berkata, perbincangan peringkat delegasi dengan kerajaan sementara Afghanistan, termasuk Perdana Menteri sementara Afghanistan, Mohammad Hassan Akhund, adalah positif.

“Rakyat Pakistan berdiri bersama rakyat Afghanistan pada masa yang sukar ini,” kata Qureshi.

“Kami tidak pernah meninggalkan ruang mengenai perkara ini dan ia tetap menjadi pemikiran kami,” katanya.

Sekatan yang dikenakan Pakistan pada pergerakan barang dan pelancong melalui dua sempadan utama darat antara negara-negara telah menjadi titik ketegangan dalam beberapa minggu terakhir.

Qureshi mengumumkan perubahan dasar yang ketara setelah lawatannya ke Kabul.

Pelawat Afghanistan ke Pakistan dengan visa yang sah kini dapat melintasi sempadan dengan bebas, dengan kemudahan e-visa diperkenalkan bagi melancarkan proses permohonan visa, katanya.

Bayaran visa juga telah diketepikan sehingga 31 Disember. Tambahan keperluan dokumentari dan bayaran untuk ‘pintu masuk’ kini diturunkan.

Pelancong Afghanistan yang mencari rawatan perubatan di Pakistan atau menghadapi kecemasan perubatan akan diberikan visa ketika ketibaan.

Waktu melintasi sempadan juga telah ditingkatkan, dengan koridor melintasi pejalan kaki dibuka selama 12 jam sehari – dibandingkan lapan jam sebelumnya – dan koridor perdagangan beroperasi selama 24 jam sehari. – Agensi


3 langkah elak Malaysia terima nasib seperti India

BANGI, 21 Ramadan 1442H, Isnin – Malaysia perlu melaksanakan Perintah Kawalan Pergerakan (PKP) bagi negeri-negeri yang mempunyai kes tinggi COVID-19, meningkatkan pemberian vaksin kepada rakyat dan memperketatkan prosedur operasi standard (SOP).

Pengarah Pusat Penyelidikan dan Pendidikan Penyakit Berjangkit Tropika (TIDREC), Profesor Dr Sazaly Abu Bakar mencadangkan tiga langkah itu bagi mengelakkan negara ini menerima nasib sama seperti di India yang mencatatkan jumlah jangkitan tertinggi di dunia akibat wabak itu.

Hanya dengan tindakan serius daripada kerajaan dan rakyat terhadap tiga langkah itu mampu meredakan jangkitan COVID-19, katanya.

“Pada pandangan saya, pelaksanaan PKP bagi negeri-negeri yang mempunyai kes COVID-19 tinggi bagi tempoh minimum dua minggu adalah wajar.

“Tempoh dua minggu ini untuk meredakan kes jangkitan yang melepasi angka 3,000. Kita semua tahu katil di unit rawatan rapi (ICU) di enam buah hospital di Lembah Klang telah mencapai tahap 90 peratus penggunaannya selain ada negeri yang mungkin berdepan situasi kekurangan katil di Pusat Kuarantin serta Rawatan Covid-19 (PKRC),” katanya seperti dilapor Sinar Harian.

Tambahan pula, katanya, jumlah pemberian vaksin kepada rakyat di negara ini juga perlu dipertingkatkan dan tidak boleh dilengahkan bagi memutuskan rantaian wabak itu.

“Saya cukup kagum dengan pendekatan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar yang membuka kepada umum bagi mendaftarkan diri untuk mendapatkan vaksin AstraZeneca biarpun sebelum ini rakyat masih ragu-ragu.

“Kita lihat baharu beberapa jam permohonan dibuka, sudah pun penuh. Dalam situasi itu, saya boleh katakan bahawa kritikan terhadap usaha kerajaan akan ada tetapi apabila ia dibuka, ramai yang ingin mendapatkan suntikan vaksin,” katanya.

Katanya, beliau turut berharap rakyat terus konsisten terhadap pematuhan SOP dalam kalangan rakyat di negara ini kerana jika ia diabaikan, jangkitan wabak itu akan terus meningkat.

Terdahulu, India terus mencatatkan kes jangkitan COVID-19 harian tertinggi, sehari selepas jumlah jangkitan baharu dicatatkan melepasi angka 400,000 kes.

Kementerian Kesihatan India memaklumkan, sebanyak 3,689 pesakit Covid-19 meninggal dunia dalam tempoh 24 jam

Semalam, Malaysia mencatatkan kes pertama kemasukan varian COVID-19 dari India.

Menteri Kesihatan, Datuk Seri Dr Adham Baba berkata, varian itu yang mempunyai mutasi berganda dikenali B.1.617.1, dikenal pasti hasil analisis keseluruhan jujukan genom (WGS), selepas saringan dilakukan di pintu masuk utama negara.

Katanya, kes mutasi berganda yang menyumbang hampir 60 peratus daripada penularan secara besar-besaran di India dikesan menerusi seorang warga republik itu.


Seorang ketua jabatan PBT didakwa salah guna jawatan

SHAH ALAM, 14 Jamadilakhir 1442H, Rabu – Seorang ketua jabatan pihak berkuasa tempatan (PBT) berpangkat ‘Datuk’ mengaku tidak bersalah di Mahkamah Sesyen di sini hari ini, atas pertuduhan menggunakan jawatannya untuk mendapatkan suapan bagi adik perempuannya, lima tahun lepas.

Datuk Nizam Sahari, 54, sebagai Ketua Jabatan Perancangan Pembangunan Majlis Perbandaran Kajang (MPKj), membuat pengakuan itu selepas pertuduhan dibacakan di hadapan Hakim Rozilah Salleh.

Mengikut pertuduhan, Nizam menggunakan jawatannya bagi mendapatkan suapan untuk adiknya Zaiton Sahari, 50, iaitu kelulusan permohonan kebenaran merancang bagi cadangan pembinaan satu blok bangunan perniagaan dua hingga tiga tingkat, mengandungi empat unit kedai pejabat di Kajang atas nama syarikat Tetuan Permata Cerah Sdn Bhd, yang dimiliki wanita berkenaan.

Dia dituduh membentangkan permohonan kebenaran merancang pembinaan bangunan itu pada Mesyuarat Jawatankuasa Pusat Setempat MPKj Bil 5/2016, dan mengeluarkan Borang C(1) iaitu Kebenaran Merancang kepada syarikat terbabit.

Kesalahan itu didakwa dilakukan di Bilik Mesyuarat Cempaka Putih 1, Tingkat 7, MPKj pada 14 Mac 2016, mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009 yang boleh dihukum penjara sehingga 20 tahun dan denda tidak kurang lima kali ganda nilai suapan atau mana-mana lebih tinggi.

Timbalan Pendakwa Raya SPRM Fadhli Ab Wahab, menawarkan jaminan RM20,000 dengan seorang penjamin berserta syarat tambahan, iaitu menyerahkan pasport kepada mahkamah dan tertuduh perlu melapor diri setiap bulan di pejabat SPRM terdekat.

Tertuduh yang diwakili peguam Wan Muhd Ariff Ameer Wan Normazlan, bersetuju dengan jumlah jaminan yang ditawarkan pendakwa raya.

Rozilah membenarkan tertuduh diikat jamin RM20,000 dengan seorang penjamin berserta syarat tambahan dan menetapkan 25 Februari ini untuk sebutan semula kes. – Bernama


Md Rayhan diusir selepas selesai siasatan: KP Imigresen

PUTRAJAYA, 15 Zulhijjah 1441H, Rabu – Warga Bangladesh, Md Rayhan Kabir, 25, yang ditemu bual dalam dokumentari Al Jazeera bertajuk “Locked Up in Malaysia’s Lockdown” akan diusir ke negara asalnya selepas semua siasatan polis selesai, kata Ketua Pengarah Imigresen Datuk Khairul Dzaimee Daud.

“Saya tak boleh bagi anggaran bila (Md Rayhan dihantar pulang) cuma penerbangan paling awal ke Bangladesh pada 31 Ogos ini,” katanya pada sidang media, di sini hari ini.

Md Rayhan ditahan di Setapak, Kuala Lumpur pada 24 Julai, selepas Jabatan Imigresen Malaysia memohon bantuan orang awam menjejaki individu berkenaan yang muncul dalam dokumentari Al Jazeera.

Menerusi dokumentari itu, Md Rayhan membuat kenyataan berhubung layanan pihak berkuasa Malaysia kepada pendatang tanpa izin ketika negara melaksanakan Perintah Kawalan Pergerakan (PKP) bagi membanteras penularan COVID-19.

Khairul Dzaimee sekali lagi menegaskan bahawa pas lawatan kerja Md Rayhan sudah ditamatkan dan disenarai hitam daripada memasuki negara ini selama-lamanya. -Bernama


1,080 taska dikesan tidak berdaftar secara sah

BANGI, 20 Zulkaedah 1444H, Jumaat – Sebanyak 1,080 Taman Asuhan Kanak-Kanak (TASKA) di negara ini dikesan tidak berdaftar setakat penghujung Disember tahun lalu.

Menteri Pembangunan Wanita, Keluarga dan Masyarakat, Datuk Seri Nancy Shukri berkata, jumlah ini amat membimbangkan kerana membabitkan aspek keselamatan kanak-kanak yang dihantar di premis berkenaan.

“Setakat ini, sebanyak 3,005 taska yang berdaftar di seluruh negara dan kita turut mengesan kewujudan 1,080 taska yang belum berdaftar.

“Angka 1,080 itu yang hanya kita tahu, tetapi jumlahnya kemungkinan lebih besar daripada itu. Sebab itu ia sangat membimbangkan,” katanya.

Nancy memberi jaminan akan membawa isu berkenaan kepada Menteri Pembangunan Kerajaan Tempatan selepas mendapati ada pihak yang mengendalikan tadka mahu berdaftar secara sah.

Namun, ekoran perlu berdepan pelbagai karenah birokrasi membabitkan isu teknikal dengan pihak berkuasa tempatan (PBT) menyebabkan mereka membatalkan hasrat tersebut.

“Saya akan cuba usulkan isu ini kepada rakan Menteri Pembangunan Kerajaan Tempatan untuk memudahcara pengusaha taska beroperasi secara sah.

“Kita faham dengan syarat yang ditetapkan PBT, namun adalah tidak adil untuk menyalahkan PBT kerana syarat yang diletakkan adalah untuk menjamin keselamatan penghuni taska berkenaan,” katanya.

Dalam pada itu, Nancy berkata, kementeriannya turut merancang untuk mewujudkan pangkalan data pengusaha taska di seluruh negara bagi memudahkan ibu bapa mendapatkan perkhidmatan pusat asuhan berkenaan.

Kewujudan pangkalan data secara berpusat itu diyakini mampu menyalurkan maklumat dan membantu ibu bapa memilih taska bersesuaian sebelum menghantar anak mereka.

“Itu masih dalam perancangan dan ia lebih kepada data pengasuh sebab sebelum ini kita masih belum ada data berpusat dan sebelum ini ibu bapa hanya menghantar anak mereka berdasarkan maklumat `dari mulut ke mulut’,” katanya.

Bagaimanapun, tegas beliau, perkara berkenaan masih dalam perancangan dan ia memerlukan kajian, peruntukan kewangan.


Demi perjuangan Islam, ISMA beranikan diri tiup semangat kebangkitan Melayu

Oleh Ainul Illia Meor Suzurudin

BANGI, 9 Rabiulawal 1444H, Khamis – Asabiyah Melayu bukan bermaksud berasa bangga dengan keturunan, warna kulit, bahasa atau lain-lain sebagaimana naratif yang menggambarkannya sebagai fanatik atau negatif.

Sebaliknya, asabiyah Melayu membawa maksud perjuangan bangsa Melayu, mempertahankan hak dan peranan orang Melayu sebagai bangsa Islam dalam membawa hidayah serta petunjuk, di samping memimpin manusia kepada kebaikan dan kebenaran.

Amir gerakan Islam, Ikatan Muslimin Malaysia (ISMA), Ustaz Abdullah Zaik Abdul Rahman berkata, Melayu adalah mereka yang beragama Islam, mengamalkan syariah Islam, menutur bahasa Melayu dan mengamalkan adat istiadat Melayu selari dengan syariat Islam.

Ini sekali gus menunjukkan kesepaduan antara Melayu dan Islam telah terbukti sejak sekian lama, katanya.

“Dari segi sejarah, ringkasnya semua kaum, – Tuhan bagi dia tanah. India ada tanah, China ada tanah dan begitu juga bangsa lain ada tanah air mereka.

“Jadi Melayu juga ada tanah air, kita ada sempadan kedaulatan. Kita bangsa Melayu ada identiti. Maka, tak mungkin orang yang memperjuangkan Islam tak mahu mengangkat agenda Melayu.

“Itu tidak mungkin berlaku. Itu naratif yang kita nak orang faham,” katanya dalam program Dimensi sempena Sambutan Jubli Perak 25 Tahun ISMA yang disiarkan secara langsung di TV Pertiwi, hari ini.

Mengulas lanjut beliau berkata, ISMA mahu meniupkan semula semangat kebangkitan, keyakinan bahawa isu Melayu ini perlu diangkat semua generasi.

“Kita secara terang-terangan menegaskan asabiyah tidak bercanggah dengan syariat Islam. Bangsa Melayu sebagai penduduk asal di Tanah Melayu, merekalah sepatutnya diletakkan tanggungjawab memikul dan mengembalikan kedaulatan Islam.

“Maka, membetulkan fahaman tentang asabiyah adalah prasyarat ke arah kita  matlamat mengangkat balik perjuangan Islam di tanah air kita,” katanya.

Ketika ditanya mengenai slogan ‘Melayu Sepakat Islam Berdaulat’ yang dilancarkan ISMA sejak 2010, Ustaz Abdullah menjelaskan, ketika itu negara berdepan satu situasi yang sangat mengancam masa depan bangsa Melayu.

Waktu itu, dakwah atau pun seruan liberalisme, sekularisme telah menguasai minda masyarakat.

“Media proliberal dominan ketika itu. Sehingga pejuang hak asasi kesamarataan mendominasi, yang mana isu Melayu diletakkan pada sudut yang tidak berani diperjuangkan oleh orang Melayu sendiri.

“UMNO yang sifatnya Melayu pun tak berani cakap pasal Melayu. PAS pula imej dia lebih kepada Islam. Bila cakap pasal Melayu jadi seperti fahaman asabiyah pula.

“Jadi ketika itu, PAS tak boleh nak cakap mengenai Melayu, UMNO pun tak boleh nak cakap tentang Melayu,” katanya.

Ustaz Abdullah menjelaskan, ISMA melihat di pentas pemikiran wacana tidak ada lagi yang berani meletakkan agenda Melayu di tempatnya atau di tempat asal.

“Lalu ISMA beranikan diri. Semua itu kerana tuntutan dakwah secara siasah syariah. Matlamat kita mahu tegakkan Islam didukung dengan bangsa yang mantap,” katanya mengulas awal penubuhan ISMA dan hala tujunya.


Kerajaan teliti isu elaun pelajar latihan industri

BANGI, 29 Zulkaedah 1444H, Ahad – Kementerian Sumber Manusia akan meneliti isu elaun kepada mahasiswa yang menjalani latihan industri supaya mendapat pertimbangan sewajarnya.

Menterinya, V Sivakumar berkata, isu itu perlu diberi perhatian serius oleh kerajaan memandangkan ‘intern’ tidak boleh dianggap sebagai buruh percuma.

Katanya, perkara ini juga sudah dibangkitkan dalam Persidangan Buruh Antarabangsa (ILC) supaya ia memberi pertimbangan sewajarnya di seluruh dunia.

“Pelajar yang menjalani latihan praktikal tidak boleh dianggap buruh percuma.

“Kita akan meneliti perkara ini dan saya akan beri maklum balas dalam masa terdekat,” katanya seperti dilapor media tempatan, hari ini.

Beliau berkata demikian ketika mengulas isu bayaran pelajar praktikal susulan laporan mengenai seorang penuntut universiti awam yang menyuarakan kebimbangan untuk bertahan sepanjang menjalani latihan itu, Oktober depan.

Menurut laporan, penuntut wanita itu menyifatkan mereka bukan buruh percuma serta menyuarakan pandangannya selepas melihat permohonan latihan industri menawarkan elaun dengan jumlah yang kecil dan ada majikan tidak memberi elaun langsung.


Rombak SUHAKAM kerana ‘pilih bulu’ perjuang isu hak asasi manusia

BANGI, 26 Jamadilawal 1443H, Jumaat – Perjuangan yang bercanggah dengan arus hak asasi manusia selaras Perlembagaan negara menjadi antara faktor keanggotaan Suruhanjaya Hak Asasi Manusia Malaysia (SUHAKAM) wajar dirombak dan digantikan dengan tokoh yang lebih berkelayakan serta berwibawa.

Suruhanjaya itu bukan hanya dilihat gagal menjalankan tanggungjawab dengan adil, bahkan berlaku diskriminasi kerana sering ‘memilih bulu’ ketika mempertahankan kononnya hak asasi manusia.

Ini termasuk kes usahawan transgender, Muhammad Sajjad Kamaruz Zaman apabila SUHAKAM hanya bersungguh mempertahankan hak lesbian, gay, biseksual dan transgender (LGBT), namun mengabaikan nasib anak angkat individu itu.

Ketua Media Pertubuhan-Pertubuhan Pembela Islam (PEMBELA), Haji Rashidi Haris berkata, arus sama juga dilihat dalam kes kumpulan demonstrasi ‘Baju Hitam’ yang dilihat lebih lantang disuarakan berbanding kes pembunuhan anggota bomba, Allahyarham Muhammad Adib Mohd Kassim.

“Baru-baru ini Malaysia dilantik menduduki Human Rights Council di United Nation (UN). Malaysia sudah boleh membentuk human rights yang betul di UN, bukannya yang pro-Barat sahaja.

“Oleh itu, SUHAKAM perlulah dianggotai oleh mereka benar-benar pakar dalam bidang masing-masing yang mempunyai nilai yang sama,” katanya dalam kenyataan, hari ini.

Beliau berkata, bukan hanya bersikap diskriminasi, anggota SUHAKAM juga melanggar akta suruhanjaya itu apabila mahu mengiktiraf LGBT – sedangkan akta menyatakan bahawa keanggotaan SUHAKAM mesti terdiri daripada lelaki dan perempuan.

“Tidak ada istilah gender ketiga atau non-binari seperti yang diperjuangkan oleh anggota yang ada pada hari ini.

“Akta SUHAKAM menetapkan keanggotaan mesti terdiri lelaki dan perempuan seperti berikut; Perkara 5(3) Anggota Suruhanjaya hendaklah dilantik daripada kalangan lelaki dan wanita daripada pelbagai latar belakang agama, politik dan kaum yang mempunyai pengetahuan atau pengalaman praktikal dalam perkara hak asasi manusia”, katanya.

Justeru, adalah janggal apabila anggota SUHAKAM yang dikatakan pakar boleh terlepas pandang akta itu atau sengaja tidak peka kerana bercanggah dengan agenda mereka atau terperangkap dalam budaya plutokrasi, kata Rashidi.

“Setelah terlanjur begitu jauh sehingga mencemar kedudukan intelektual yang disandang, bagi mengembalikan integriti mereka, maka ahli majlis SUHAKAM perlu dengan rela hati melepaskan jawatan agar nama baik badan ini yang telah tercemar tidak semakin parah.

“SUHAKAM sebagai badan statutori kerajaan perlu lebih serius membawa isu-isu besar dan agenda penting untuk negara daripada mengangkat isu LGBT sebagai agenda negara sedangkan Malaysia mempunyai ramai ahli akademik, peguam dan tokoh serta NGO yang berkelayakan dan berwibawa untuk membawa agenda baru yang lebih besar dan bernas di pentas antarabangsa,” katanya.


‘Timah’ sandiwara politik: MCA jangan cuba guris perasaan umat Islam

Oleh Siti Hafidah Abd Ghaffar

BANGI, 25 Rabiulawal 1443H, Isnin – Tidak dinafikan, isu jenama arak ‘Timah’ yang dikeluarkan Winepark Corporation (M) Sdn Bhd menimbulkan keresahan, kelukaan serta bantahan daripada umat Islam di negara ini.

Meskipun pengeluar arak itu memohon tempoh seminggu untuk berbincang dengan pemegang saham dan lembaga pengarah bagi menukar nama serta imej pada label produk keluaran syarikat, namun tindakan pihak tertentu mempertikaikan perkara tersebut menimbulkan tanda tanya.

Sebelum ini, Setiausaha Agung MCA, Datuk Chong Sin Woon berkata, perdebatan mengenai penggunaan nama ‘Timah’ oleh jenama wiski tempatan, yang akhirnya menyebabkan penukaran nama dan gambar pada produk itu bakal membuka ruang kepada muslihat politik mengarah kepada pemikiran tidak rasional.

“Andainya Timah akhirnya menukar nama dan gambarnya, ia akan menjadi detik tewasnya logik dan pemikiran rasional kepada sandiwara dan muslihat politik, Malaysia akan menjadi bahan jenaka di seluruh dunia,” kata beliau.

Tidak bersetuju dengan ulasan itu, Naib Pengerusi Pertubuhan Pembela-Pembela Islam Malaysia (PEMBELA), Ustaz Masridzi Sat mengingatkan pemimpin MCA tersebut untuk tidak sesekali meniru perangai DAP dalam isu arak.

“Kepada pemimpin MCA yang lantang, anda diingatkan jangan cuba mengguris perasaan umat Islam dan cuba meniru sikap serta perangai pemimpin DAP sewaktu isu ‘Festival Arak Better Beer 2017’ dan ‘Oktoberfest 2018’ di Kuala Lumpur dahulu.

“Isu kebejatan gejala sosial dan jenayah akan terus berkembang biak jika industri arak dan premis mungkar ini tidak disekat atau dihapuskan. Rakyat dah banyak bersuara.

“Pemimpin silih berganti memegang jawatan dan kuasa, tapi jika ‘ibu kejahatan’ ini tidak dihapuskan, selagi itulah rakyat dalam bahaya serta negara kita akan terus menerima musibah yang bertimpa-timpa,” katanya ketika dihubungi Ismaweb.net.

Pada masa sama, beliau hairan mengapa dalam isu prosedur operasi standard (SOP) COVID-19 serta vaksinasi, kerajaan begitu bertegas mengawal rakyat.

Namun dalam isu menghapuskan arak, aktiviti judi dan premis maksiat serta mungkar, kerajaan dilihat masih lagi gagal.

Lantaran itu, Ustaz Masridzi mengingatkan pemimpin negara untuk tidak hanya pandai dan hebat dalam bermain kata-kata, sebaliknya membuktikan dengan gerak kerja yang berjaya, sifarkan arak, judi, aktiviti maksiat dan mungkar dalam negara.

“Sampai bilakah perkara ini akan berakhir? Tidak cukupkah lagi musibah yang menimpa kita? Bilakah pemimpin negara kita dapat insaf dan bertaubat kepada Allah SWT?” soalnya.


Masjid utama dibuka sebagai PPS tambahan di Johor

BATU PAHAT, 10 Syaaban 1444H, Jumaat – Kerajaan negeri sudah mula membuka masjid-masjid utama di kawasan terjejas banjir di Johor sebagai pusat pemindahan tambahan (PPS), susulan peningkatan jumlah mangsa banjir.

Pengerusi Jawatankuasa Hal Ehwal Agama Islam Negeri Johor Mohd Fared Mohd Khalid berkata, ia merupakan pelan kontingensi, yang diambil kerajaan negeri bagi menampung pertambahan tinggi penduduk terkesan banjir.

Sehingga pukul 1 tengah hari tadi, sebanyak tujuh masjid di daerah itu telah dibuka iaitu Masjid Pekan Sri Medan, Masjid Parit Jayus, Masjid Parit Baru, Masjid Simpang Tiga Parit Sulong, Masjid Kampung Parit Betong, Masjid Kampung Parit Jambi dan Masjid Parit Andin 3.

Beliau berkata langkah itu juga, merupakan pelan segera yang diambil bagi mengatasi kesesakan di PPS sedia ada.

“Pembukaan masjid utama itu dibuka sebagai PPS dengan garis panduan disediakan bagi terus mengekalkan kemuliaan masjid.

“Ada sebahagian penduduk terpaksa bermalam dalam kereta malam tadi, bukannya nak cari salah siapa tetapi air naik dengan cepat dan kebetulan PPS sedia ada tidak dapat menampung,” kata Mohd Fared.

Beliau berkata demikian kepada pemberita selepas mengiringi lawatan Menteri Besar Johor Datuk Onn Hafiz Ghazi, di PPS Sekolah Jenis Kebangsaan Cina (SJKC) Yong Peng 1, di sini, hari ini.

Setakat 12 tengah hari tadi, sebanyak 218 PPS dibuka di seluruh negeri melibatkan lebih 30,000 mangsa banjir.

Sementara itu, menerusi satu hantaran di Facebook hari ini, Mohd Fared berkata, masjid di seluruh negeri Johor dianjurkan mengadakan solat hajat selepas solat Jumaat, hari ini, bagi memohon perlindungan Allah dan kesejahteraan Bangsa Johor dalam situasi banjir.-  Bernama


Lapangan Terbang Subang masih di bawah pengurusan MAHB: Wee Ka Siong

BANGI, 22 Jamadilakhir 1443H, Selasa – SUBANG, 22 Jamadilakhir 1443H, Selasa – Menteri Pengangkutan Datuk Seri Dr Wee Ka Siong menegaskan Lapangan Terbang Sultan Abdul Aziz Shah di Subang masih di bawah pengawasan pengurusan dan operasi Malaysia Airports Holdings Bhd (MAHB) walaupun cadangan untuk menswastakannya masih dalam perbincangan.

Menurutnya sebarang modal perniagaan yang dijalankan oleh MAHB adalah berdasarkan perjanjian operasi di antara kerajaan dengan syarikat tersebut.

“Setakat ini, MAHB masih diberi kuasa untuk menguruskan Lapangan Terbang Sultan Abdul Aziz Shah di Subang dan tiada sebarang perubahan.

“Ramai berpendapat bahawa lapangan terbang itu memerlukan penambahbaikan kerana setiap negara ada lapangan terbang bandar,” katanya selepas melancarkan syarikat penerbangan baharu SKS Airways, hari ini.

SKS Airways menawarkan penerbangan dari Subang ke Pulau Pangkor mulai 26 Jan, Subang ke Pulau Redang bermula 31 Januari dan ke Pulau Tioman dari Subang dan Johor Bahru pada suku kedua 2022.

Dengan bermulanya tiga laluan berkenaan, sebanyak 12 penerbangan dijadualkan setiap hari pada kapasiti penuh 228 penumpang dengan menawarkan tambang termasuk semua sebanyak RM160 sehala. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Pemimpin PH Perak menghadap Sultan Nazrin Shah

IPOH, 19 Rabiulakhir 1442H, Sabtu – Tiga pemimpin Pakatan Harapan (PH) Perak tiba di Istana Kinta di sini, bagi menghadap Sultan Perak Sultan Nazrin Shah berikutan kemelut terkini politik negeri ini.

Pengerusi DAP Perak Nga Kor Ming menjadi pemimpin pertama tiba kira-kira 10.40 pagi, diikuti Pengerusi PKR Farhash Wafa Salvador Rizal Mubarak dan seterusnya Pengerusi Amanah Datuk Asmuni Awi.

Semalam, Menteri Besar Datuk Seri Ahmad Faizal Azumu gagal memperoleh sokongan majoriti dalam usul keyakinan ahli dewan terhadap Menteri Besar pada persidangan Dewan Undangan Negeri (DUN).

Dalam undian yang dijalankan, Ahmad Faizal yang juga Ahli Dewan Undangan Negeri (ADUN) Chenderiang hanya mendapat 10 undi, berbanding 48 menolak manakala satu berkecuali.

Usul itu dibawa Datuk Abd Manap Hashim (BN-Pengkalan Baru) atas alasan untuk membuktikan Ahmad Faizal mempunyai sokongan padu daripada semua 59 ADUN sebagai seorang Menteri Besar.

DUN Perak merangkumi 25 ADUN Barisan Nasional (BN) yang kesemuanya UMNO, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi. – Bernama


Hidupkan semula kursi Pengajian Bahasa Melayu di IPT luar negara: ATMA

KUALA LUMPUR, 20 Syaaban 1443H, Rabu – Institut Alam dan Tamadun Melayu (ATMA) mencadangkan agar Kursi Pengajian Bahasa Melayu di pusat pengajian tinggi luar negara yang pernah diwujudkan kerajaan diisi dan dihidupkan semula dalam memartabatkan lagi kedudukan bahasa kebangsaan di mata dunia.

Pengarahnya Prof Datuk Seri Dr Awang Sariyan berkata antara yang dilihat kritikal termasuk kursi di 15 universiti di China yang menawarkan Ijazah Sarjana Muda Bahasa Melayu agar penyelarasan dapat dibuat dengan lebih baik dan teratur.

“Begitu juga dengan kursi pengajian Bahasa Melayu di Eropah dan Australia yang banyak menawarkan program Bahasa Melayu, ia perlu dihidupkan balik,” katanya ketika menjadi panel program Minda Profesor Negara siri ke-8 bertajuk Potensi Bahasa Melayu di Pentas Antarabangsa yang disiarkan di Facebook Majlis Profesor Negara malam ini.

Beliau yang juga Pengerusi Lembaga Pengelola Dewan Bahasa dan Pustaka berkata ATMA juga diberi kepercayaan oleh Kementerian Pengajian Tinggi untuk menjadi urus setia bagi program pengembangan dan pengenalan Bahasa Melayu di institut pengajian tinggi (IPT) di negara-negara ASEAN.

“Mudah-mudahan kalau dapat terus jadi bahasa ASEAN memang itu kita perjuangkan sejak 80-an.

“Andai kata kita memerlukan waktu maka secara strategik kita mencadangkan agar Bahasa Melayu diterima dahulu sebagai bahasa rasmi ASEAN kedua dan lambat laun mudah-mudahan akan terbuka kesedaran negara ASEAN untuk terima bahasa Melayu sebagai bahasa rasmi pertama,” katanya.

Jelasnya langkah itu sudah pasti boleh dicapai menerusi IPT dan menerusi kajian dijalankan pihaknya telah mengenal pasti hampir 20 universiti, misalnya di Thailand sendiri ada universiti yang mempunyai jabatan Bahasa Melayu seperti di Thaksin University.

Dalam pada itu, Awang berkata Malaysia juga mungkin boleh mengikuti langkah China yang mewujudkan banyak fakulti pengajian asing yang mampu berperanan sebagai jendela ilmu dalam usaha mempelajari lebih banyak tamadun dunia.

Memberi contoh di Universiti Pengajian Asing Beijing (BSFU), China, beliau berkata terdapat lebih 100 bahasa asing sedunia yang diperkenalkan, menunjukkan negara berkenaan faham peranan dan kekuatan bahasa asing.

“Akhirnya dengan itulah China berhasil menjadi kuasa ekonomi terbesar,” katanya.

Mengimbau kenangan sewaktu menjadi Profesor Penyandang Kursi Pengajian Melayu di BSFU, Awang berkata beliau sendiri pernah bertanyakan kepada Presiden universiti itu sebelum ini berhubung tujuan BSFU menawarkan sebegitu banyak pengajian asing.

Jelasnya, beliau menerima jawapan bahawa negara itu tidak berminat menjadi ‘polis dunia’, sebaliknya mahu mengembangkan sayap ekonomi, mengenal bangsa sedunia dengan lebih akrab melalui pengajian asing termasuk bahasa asing.

“Di Malaysia barangkali cukuplah fakulti pena asing kalau tidak semua barangkali di sebahagian besar universiti di negara kita, kerana proses penguasaan tamadun dalam konteks Islam pun digalakkan saling kenal-mengenal,” katanya.

Beliau berkata pewujudan jawatan ilmiah terhormat iaitu Kursi Pengajian Melayu di BSFU juga misalnya merupakan satu pengiktirafan besar kepada Bahasa Melayu, sekali gus memberi gambaran bahawa China sendiri memberi perhatian kepada bahasa berkenaan selain bahasa lain. – Bernama


COMBAT saring COVID-19 menang anugerah SUPERB 2020

Oleh Siti Hafidah Abd Ghaffar

BANGI, 1 Jamadilawal 1442H – Siapa sangka hasrat murni pengamal perubatan untuk memberi perkhidmatan kesihatan terbaik kepada rakyat dengan mengangkat idea yang inovatif dan kreatif bersama sukarelawan profesional, menarik minat juri merealisasikan impian mereka ke peringkat lebih tinggi.

Dr Anas Mat Asis yang juga Pengasas Bersama Pasukan Unit Saringan Massa Mudah Alih (Unit COMBAT), mencipta kejayaan apabila tersenarai dalam 25 pemenang Program Skim Usahawan Permulaan Bumiputera (SUPERB) Edisi 2020.

Program SUPERB adalah inisiatif Unit Peneraju Agenda Bumiputera (TERAJU) yang memberi peluang pembentangan idea perniagaan kepada usahawan-usahawan permulaan perniagaan Bumiputera berumur 21 hingga 40 tahun yang berdaya saing, kreatif serta inovatif dalam penghasilan produk dan perkhidmatan mereka.

Tema program SUPERB 2020 adalah berasaskan enam tema utama untuk memberikan kesan langsung kepada Aktiviti Pertumbuhan Ekonomi Utama (KEGA) iaitu ekonomi digital, Revolusi Industri 4.0, perusahaan sosial, ekonomi perkongsian, bidang seni dan kreatif, kesihatan, inovasi makanan dan pertanian.

Usahawan yang mempunyai idea perniagaan atau pada peringkat prototaip yang berjaya di peringkat akhir SUPERB berpeluang menerima geran pembangunan perniagaan berjumlah sehingga RM100,000.

Perniagaan yang sudah berada di fasa pra-komersial atau pengkomersialan pula berpeluang menerima geran pembangunan perniagaan sehingga RM500,000.

Berpeluang menemubual Dr Anas yang juga Naib Pengerusi Ikatan Pengamal Perubatan dan Kesihatan Muslim Malaysia (I-Medik) Kuala Lumpur, beliau mendedahkan bahawa idea COMBAT terhasil daripada keperluan mendesak ketika pandemik COVID-19 di negara ini.

Berpegang kepada prinsip di mana ada masalah, di situlah terhasilnya solusi, beliau berkata, niat pasukannya mencipta COMBAT kerana ingin melindungi pekerja penjagaan kesihatan dalam urusan menyaring dan memberi vaksinasi COVID-19.

“Antara tujuan penting juga kerana ingin memberikan peluang sama rata untuk semua rakyat menerima khidmat kesihatan terbaik, tidak kira sama ada di pedalaman atau di bandar. Setiap nyawa manusia itu nilainya tinggi tidak kira status harta, agama, bangsa dan negara.

“Allah berfirman: Dan barangsiapa yang memelihara kehidupan seorang manusia, maka seolah-olah dia telah memelihara kehidupan manusia semuanya,” katanya yang memetik Surah Al Maidah ayat 32.

Ditanya bagaimana pemilihan pemenang SUPERB 2020, Dr Anas berkata, COMBAT dipilih kerana ia menepati ciri-ciri dan impak berskala besar keperluan masyarakat ketika COVID-19.

Jelasnya, COMBAT merupakan ‘one stop solution’ bagi proses menyaring, mengisolasi, menguji sample, penyimpanan, penghantaran dan pemberian vaksinasi.

Tambahnya lagi, nilai COMBAT terletak pada keupayaanya untuk mempercepatkan proses saringan dan pemberian vaksin dengan selamat.

“Kos operasi dan kebolehan guna semula yang murah berbanding kos pembelian pakaian perlindungan diri (PPE) yang hanya boleh digunakan sekali pakai sahaja merupakan kelebihan COMBAT.

“Kami bersyukur kerana ditakdirkan oleh Allah dan diberi kepercayaan oleh pihak TERAJU SUPERB 2020 untuk merealisasikan impian kami demi manfaat seluruh rakyat Malaysia.

“Percayalah ini adalah kemenangan rakyat Malaysia secara amnya. Projek ini adalah projek #frommalaysian,formalaysians,” katanya yang kini sedang mengikuti pengajian Sarjana Pakar Perubatan Dalaman.

Setakat ini sebanyak dua Unit COMBAT dibangunkan. Unit pertama telah dibina daripada sumbangan orang awam diserahkan kepada Hospital UiTM Sungai Buloh, sementara satu lagi unit merupakan hasil pelaburan syarikat Combat Advance Meditech Sdn Bhd diletakkan di Kajang Plaza Medical Centre (KPMC).

Pasukan sukarelawan Doktor & Jurutera Reka Bentuk Menentang COVID-19 (DDEC19MY) telah bekerjasama dengan I-medik bagi mendapatkan sumbangan untuk unit pertama COMBAT.

Dr Anas berkata, I-Medik telah banyak membantu dalam mempromosikan COMBAT serta mengumpul dana dan sebagai ahli beliau yakin dengan kewibawaan dan keikhlasan pertubuhan bukan kerajaan (NGO) ini.

“Insya-Allah saya dan pasukan COMBAT C19 MY akan bekerja keras untuk menambahbaik ciptaan kami dan akan segera menghantar unit-unit ke seluruh Malaysia dan harapannya juga ke luar negara.

“Selepas pandemik COVID-19, COMBAT boleh diubah suai dengan mudah untuk menjadi wad isolasi tekanan negatif, klinik bergerak, pusat kawalan bencana toksik, makmal bergerak dan pusat simpanan dan pemberian vaksin.

“Saya mengharapkan doa dan sokongan daripada seluruh rakyat Malaysia, agar inovasi tempatan ini dapat membantu masalah global ini,” katanya.


Bangladesh minta bantuan Arab Saudi hantar balik pelarian Rohingya

DHAKA, 3 Zulkaedah 1442H, Isnin – Bangladesh meminta bantuan dan kerjasama Arab Saudi untuk penghantaran balik Muslim Rohingya secara lebih mapan ke negara asal mereka, Myanmar, lapor Agensi Anadolu.

Menteri Luar Negeri Bangladesh, A. K. Abdul Momen membuat rayuan itu ketika berbicara dengan rakan sejawatnya dari Arab Saudi, Faisal bin Farhan Al Saud melalui panggilan telefon, kata kenyataan Kementerian Luar Bangladesh.

Bangladesh kini menampung lebih 1.2 juta pelarian Rohingya, yang kebanyakannya melarikan diri daripada tindakan keras tentera di Rakhine pada bulan Ogos 2017.

Sejak 25 Ogos 2017, hampir 24,000 Muslim Rohingya telah dibunuh oleh rejim negara Myanmar, sementara lebih dari 34,000 mati dalam kebakaran.

Manakala lebih 114,000 yang lain pula dilaporkan telah dipukul, sebanyak 18,000 wanita dan gadis diperkosa, dan lebih 115,000 rumah terbakar, menurut laporan oleh Agensi Pembangunan Antarabangsa Ontario (OIDA).

“Bangladesh sangat mengutamakan penghantaran balik pelarian Rohingya tanpa kewarganegaraan ke negara asal mereka,” kata kenyataan itu.

Dhaka juga meminta Riyadh untuk melonggarkan kuarantin wajib bagi pendatang Bangladesh di Arab Saudi.

Ketika ini, hampir 2.5 juta pendatang Bangladesh bekerja di Arab Saudi, jumlah tertinggi warga Bangladesh di mana-mana negara luar.

Abdul Momen turut mengundang rakan sejawatnya dari Arab Saudi untuk mengunjungi Dhaka pada bila-bila masa yang sesuai. – Agensi


Sanggup Fahmi Fadzil gadai maruah demi Al Jazeera

BANGI, 16 Zulkaedah 1441H, Rabu – Sanggahan Ahli Parlimen PKR, Fahmi Fadzil terhadap mereka yang memberi tekanan kepada Al Jazeera, selepas ia membuat laporan tidak benar berkenaan cara kerajaan menguruskan pendatang asing tanpa izin (PATI) di negara ini adalah tidak wajar.

Kesal dengan perkara itu, Presiden Ikatan Muslimin Malaysia (ISMA), Haji Aminuddin Yahaya mempersoalkan, keberadaan sifat sensitiviti Ahli Parlimen Lembah Pantai itu terhadap maruah negara akibat fitnah berkenaan.

“Tidakkah beliau turut bersolidariti bersama rakyat Malaysia mempertahankan imej negara daripada fitnah? Apakah kenyataan beliau ini hanya kerana semata-mata mahu membangkang sahaja?,” soalnya dalam satu kenyataan, hari ini.

Semalam, Fahmi dilaporkan meluahkan rasa kesal dengan tindakan memberi tekanan kepada warga media termasuk yang terkini melibatkan Al Jazeera.

Beliau berkata, media perlu memainkan peranan untuk melaporkan berita dengan bebas selagi ia tidak menerbitkan berita palsu dan tidak sahih.

Malah beliau turut menggesa Menteri Komunikasi dan Multimedia, Datuk Saifuddin Abdullah bertindak segera meyakinkan pengamal media bahawa kerajaan Perikatan Nasional (PN) bukan antimedia dan antikebebasan bersuara.

Mengulas lanjut, Haji Aminuddin berkata, pihaknya tidak hairan dengan perkara itu kerana sebelum ini Pakatan Harapan (PH) turut mengeluarkan kenyataan-kenyataan palsu ketika berpolitik.

Malah, katanya, gabungan parti itu turut memansuhkan Akta Antiberita Tidak Benar 2018 ketika tampuk pemerintahannya.

Jelasnya lagi, pemansuhan akta berkenaan telah menyusahkan negara ketika dilanda krisis COVID-19.

“Beliau (Fahmi) mengecam tindakan yang diambil terhadap Al Jazeera dengan menegaskan bahawa media perlu bebas tetapi pada masa sama, beliau mengatakan media tidak boleh membuat berita palsu.

“Apakah beliau mahu mengatakan laporan Al Jazeera ini adalah tepat? Jika media membuat berita palsu, apakah tindakan tidak boleh diambil?

“Apakah beliau ada kepentingan terhadap Al Jazeera sehingga sanggup melawan arus menggadai maruah sebegini?,” soalnya sinis.


Vape: Rakyat keliru terlalu banyak ‘u-turn’ dalam polisi kerajaan

BANGI, 15 Ramadan 1444H, Khamis – Pentadbiran Kerajaan Madani seperti tidak tegas dalam membuat sesuatu dasar dan polisi, termasuk keputusan mengecualikan cecair nikotin daripada Akta Racun 1952, baru-baru ini.

Buktinya, Kementerian Kesihatan Malaysia (KKM) mahu menyelidik dan berbincang semula mengenai pelaksanaan cukai vape, sekali gus mengelirukan rakyat terhadap penetapan dasar serta sesuatu polisi.

Ketua Pemuda BERJASA, Fahmi Bazlan mengakui keputusan itu sudah dapat diagak kerana KKM dilihat seperti terburu-buru tanpa mendapatkan pandangan daripada anggota Parlimen.

“Apa yang mereka tahu ialah buat dahulu baru semak dan pertimbangkan. Apabila terlalu banyak keputusan ‘u-turn’ dibuat oleh kerajaan, rakyat akan berasa keliru dan sedikit demi sedikit menghakis kepercayaan terhadap kerajaan.

“Seeloknya kerajaan ini pertimbangkan dengan sedalamnya berkenaan isu pembenaran nikotin untuk dijual ini,” katanya.

Fahmi berkata, langkah mengeluarkan cecair nikotin daripada Akta Racun 1952 sebagai keputusan tidak bijak dan gopoh.

“Sepatutnya memimpin negara perlukan perancangan dan agenda yang komprehensif demi melihat genarasi yang lahir selamat, jauh dari gejala vape dan memenuhi cita-cita menuju negara maju.

“Selaras dengan slogan Malaysia Madani, menjadi satu kewajiban kepada pemerintah untuk mengelakkan perkara yang mudarat yang berisiko merosakkan budaya masyarakat,” katanya.

Sebelum ini, Perdana Menteri, Datuk Seri Anwar Ibrahim berkata, pelaksanaan cukai ke atas penjualan cecair vape untuk rokok elektronik pada kadar 40 sen setiap mililiter (ml) akan dikaji semula.

Beliau pada persidangan Dewan Rakyat Selasa lalu memberitahu, kerajaan juga akan meneruskan pembentangan Rang Undang-Undang (RUU) baharu bagi mengawal selia semua produk kawalan tembakau.


EU lulus vaksin cacar monyet

COPENHAGEN, 25 Zulhijjah 1443H, Isnin – Suruhanjaya Eropah meluluskan vaksin cacar untuk digunakan bagi penyakit cacar monyet, selepas Pertubuhan Kesihatan Sedunia (WHO) mengisytiharkan wabak itu sebagai kecemasan kesihatan global.

Bavarian Nordic – pembuat ubat-ubatan Denmark – dalam satu kenyataan berkata, Suruhanjaya Eropah telah melanjutkan kebenaran pemasaran untuk vaksin cacar, Imvanex sebagai perlindungan kepada cacar monyet.

Katanya, ia selaras dengan saranan badan pemerhati ubat-ubatan Kesatuan Eropah (EU).

“Kelulusan… sah di semua negara anggota Kesatuan Eropah serta Iceland, Liechtenstein dan Norway,” katanya.

Imvanex telah diluluskan di EU sejak 2013 untuk pencegahan cacar.

Ia juga dianggap sebagai vaksin berpotensi untuk wabak cacar monyet kerana persamaan antara virus cacar monyet dan ‘smallpox’.

Cacar monyet kurang berbahaya dan berjangkit daripada cacar yang telah dihapuskan pada tahun 1980.

Sabtu lalu, WHO mengisytiharkan wabak cacar monyet yang telah menjejaskan hampir 16,000 orang di 72 negara sebagai kecemasan kesihatan global.

Lonjakan jangkitan cacar monyet telah dilaporkan sejak awal Mei di luar negara-negara Barat dan Afrika Tengah – di mana ia diisytihar sebagai endemik.-  Agensi


Tompokan hitam di Sungai Kim Kim bukan sisa kimia: Tuan Ibrahim

JOHOR BAHRU, 25 Rejab 1442H, Selasa – Tompokan hitam yang didakwa mencemari Sungai Kim Kim di Pasir Gudang, dekat sini baru-baru ini, dikenal pasti sebagai sisa bahan buangan tidak berbahaya, yang dilepaskan menerusi pelbagai aktiviti kilang berhampiran.

Menteri Alam Sekitar dan Air Datuk Seri Tuan Ibrahim Tuan Man berkata, ia sekali gus menolak laporan berita sebuah akhbar tempatan semalam yang melaporkan kemungkinan tompokan hitam itu adalah daripada pembuangan sisa kimia.

“Sebenarnya yang berlaku itu bukanlah pencemaran sisa toksik, jadi laporan (berita) itu sebenarnya tidak begitu tepat, dan dari sampel yang kita sudah ambil, didapati sebenarnya ia hanya pencemaran (pelepasan) biasa daripada kilang dan tidak berbahaya kepada penduduk, (bukan) seperti pencemaran yang berlaku pada tahun 2019,” katanya.

Beliau berkata demikian kepada pemberita selepas melawat Sungai Kim Kim di Jalan Keluli 10 di sini, hari ini, bagi meninjau sendiri satu laporan media yang mengatakan bahawa tompokan hitam yang mengalir di sungai berkenaan berkemungkinan melibatkan pelepasan sisa kimia yang lebih besar daripada tragedi Sungai Kim Kim, dua tahun lepas.

Beliau berkata, sekiranya pencemaran itu telah berlaku dalam tempoh sebulan seperti yang dilaporkan, sudah pasti pihak Jabatan Alam Sekitar (JAS) tahu mengenainya kerana pemantauan memang dibuat secara berterusan di sungai berkenaan.

Sementara itu Tuan Ibrahim berkata, kementeriannya memberi fokus untuk bersama dengan komuniti seperti pihak swasta, universiti dan pertubuhan bukan kerajaan (NGO) dalam mengerakkan usaha mengawal pencemaran sungai meneusi melalui projek Denai Sungai Kim Kim.

Projek yang bermula hari ini, diharap dapat menceriakan semula Sungai Kim Kim yang telah tercemar sebelum ini.

Ahli Parlimen Tebrau Steven Choong Shiau Yoon yang turut sama meninjau sungai itu berkata, beliau akan memastikan projek itu berjaya, selain turut berhasrat menubuhkan Rakan Alam Sekitar bagi membolehkan masyarakat memantau pencemaran di kawasan sekitar.

Sementara itu merujuk kepada pertemuan dengan Menteri Besar Johor Datuk Ir Hasni Mohammad hari ini, Tuan Ibrahim yang juga Timbalan Presiden PAS berkata ia sekadar kunjungan hormat beliau sebagai Menteri Alam Sekitar dan Air.

Beliau berkata, antara yang dibincangkan dengan Hasni yang juga Ahli Undangan Negeri Benut itu ialah berkaitan tanggungjawab di peringkat kementerian seperti pengurusan sistem kumbahan dalam kawasan Majlis Bandaraya Johor Bahru dan Pasir Gudang.

“Juga dibincangkan isu-isu yang melibatkan ingatan kepada pembakaran terbuka, sebab sekarang ini musim panas dan oleh kerana Johor ada kawasan tanah gambut yang sensitif kepada pembakaran terbuka, jadi kita berharap semua pihak dapat mengambil tindakan segera supaya tidak ada pembakaran terbuka dibuat pada waktu ini,” katanya.

Pagi tadi, Hasni Mohammad yang juga Pengerusi Badan Perhubungan UMNO Negeri Johor memuat naik beberapa keping gambar di laman Facebook miliknya mengenai perjumpaan itu. -Bernama


Tindakan DBKL tak mundur, jaga maslahah lebih besar

BANGI, 6 Rabiulakhir 1442H, Ahad – Kebenaran untuk orang bukan Islam minum arak bukan sebagai hak, tetapi hanyalah keistimewaan.

Justeru, tidak sepatutnya timbul hak orang bukan Islam meminum arak dinafikan apabila Dewan Bandaraya Kuala Lumpur (DBKL) menguatkuasakan peraturan baharu penjualan alkohol di kedai runcit dan serbaneka.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, setiap keistimewaan boleh dikawal, ditarik balik ataupun dihazarkan.

“Jika kita bercakap mengenai hak minum arak, pasti tidak akan mendapati mana-mana undang-undang secara spesifik memberikan hak kepada sesiapa pun meminum arak.

“Malah, hak tidak diberikan secara semborono, ia sudah pasti akan menghakis hak orang lain pula yang akhirnya akan memberi impak negatif kepada masyarakat dan negara,” katanya.

Menulis di Sinar Harian hari ini, Zainul Rijal berkata, tindakan DBKL bukan suatu larangan kerana minuman alkohol masih dibenarkan dijual di restoran bukan Islam, bar serta hotel.

Peraturan baharu DBKL itu hanya untuk mengurangkan akses pembelian arak kepada orang awam, termasuk pihak tidak sepatutnya seperti orang Islam dan kanak-kanak, katanya.

“Amatlah malang apabila ada yang menyatakan kawalan itu akan memberi kesan negatif kepada ekonomi dan mengurangkan cukai.

“Ia memberi gambaran seolah-olah negara sangat bergantung kepada hasil penjualan arak bagi membangunkan negara,” katanya.

Terdahulu, DBKL memperkenalkan garis panduan baharu mengenai lesen minuman keras berkuat kuasa minggu lalu.

Antara lain, garis panduan tersebut menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.

Serentak itu, Zainul Rijal menggesa pihak berkuasa tempatan (PBT) lain supaya meneladani tindakan DBKL yang jelas mahu mensejahterakan rakyat.

“Tindakan DBKL bukanlah langkah yang mundur tetapi menjaga maslahah yang lebih besar.

“Ia juga sejajar dengan pendirian kerajaan menaikkan hukuman kepada pemandu mabuk yang menyebabkan kematian,” katanya.

Biarpun ramai pihak menyambut baik keputusan DBKL, pemimpin parti cauvinis dilaporkan cuba menentang apabila Pengerusi DAP Wilayah Persekutuan, Tan Kok Wai mendakwa, peraturan baharu itu melanggar hak orang bukan Islam untuk mengamalkan budaya mereka, yang dijamin Perlembagaan Persekutuan.

Dakwanya, peraturan itu juga dilihat ‘antiperniagaan’ dan yang menjadi korban adalah peniaga yang mematuhi undang-undang dan membayar cukai.

Menurut Kok Wai, beliau akan mengadakan pertemuan dengan Datuk Bandar Kuala Lumpur untuk memohon supaya garis panduan baharu itu ditarik balik.


Menteri Luar Liga Arab bermesyuarat bincang konflik Israel-Palestin

MOSCOW, 25 Rabiulawal 1445H, Rabu – Menteri-menteri luar Liga Arab akan mengadakan mesyuarat luar biasa di Kaherah, Mesir, pada Rabu untuk membincangkan mengenai konflik Israel-Palestin, lapor Sputnik.

Diplomat tertinggi itu akan berusaha untuk meneroka kaedah politik dan diplomatik yang boleh dilaksanakan oleh negara-negara Arab dan masyarakat global dalam menangani konflik berkenaan. – Bernama


Pergilah ke universiti di China dan Taiwan jika tak mahu AUKU

SAYA hadiri sepenuhnya libat urus, Town Hall AUKU pada khamis lalu, yang turut dihadiri oleh Menteri Pendidikan Tinggi (KPT), Timbalan, Naib-Naib Canselor Universiti Awam dan ramai lagi orang kuat KPT. Tidak ketinggalan, beberapa pemimpin DAP lain turut hadir. Selain pengikut fanatik mereka dalam kalangan pelajar.

Selesaikan Town Hall, tiba-tiba kedengaran kenyataan bodoh daripada pemimpin yang tidak hadir pun Town Hall tersebut, dengan mengatakan ia suatu program ‘brain washing’.

Saya tidak nampak, ia suatu ‘brain washing’ seperti tuduh ultra kiasu DAP, melainkan hasrat KPT yang begitu murni untuk meraikan pendapat pelajar dan golongan akademik, sebelum membuat keputusan, termasuk meminda AUKU.

Pemimpin DAP yang tidak hadir bukan main lagi, mengecam Menteri Pendidikan Tinggi atas penganjuran Town Hall AUKU. Kata DAP, town hall tidak membawa apa-apa makna, melainkan menonjolkan KPT untuk kekalkan AUKU.

Menteri KPT tidak pernah cakap pun untuk kekalkan AUKU. Beberapa pilihan yang ada, sama ada, kekalkan, pinda, mansuh.

Berdasarkan kepada sesi libat urus, ramai yang mahu AUKU kekal dengan pindaan. Yang mahu mansuhkan, adalah segelintir sahaja dalam kalangan pelajar hasutan parti ultra kiasu ini.

Laporan MStar lebih bertanggungjawab berbanding dengan media ultra kiasu. Saya petik laporan MStar pada hari tersebut (9 April 2023)

Pelajar di 20 institusi pengajian tinggi awam (IPTA) negara tidak lama lagi bakal mempunyai autonomi penuh untuk menjalankan aktiviti mereka, termasuk menguruskan kewangan kesatuan pelajar atau majlis perwakilan pelajar (MPP).

Kementerian Pendidikan Tinggi (KPT) sedang dalam peringkat akhir merangka pindaan yang perlu dibuat kepada Seksyen 15 dan 16 Akta Universiti dan Kolej Universiti 1971 (Auku), kata menterinya, Datuk Seri Mohamed Khaled Nordin.

Draf itu akan diserahkan kepada Jabatan Peguam Negara pada pertengahan Jun untuk kelulusan dan kemudian dibentangkan kepada Kabinet, di mana input kementerian lain akan dipertimbangkan, sebelum rang undang-undang pindaan itu akan dibentangkan di Parlimen menjelang akhir tahun ini.

Bercakap pada sesi ‘townhall’ Auku yang diadakan di kementerian itu bersama pelbagai pihak berkepentingan, daripada penuntut sehingga pengurusan universiti, pada 6 April lalu, Mohamed Khaled berkata, terdapat sekurang-kurangnya tiga pandangan mengenai Auku – bahawa ia perlu dikekalkan dengan beberapa pindaan dan penambahbaikan; dikekalkan dengan pindaan dan dijenamakan semula; dan ia sepatutnya sepenuhnya digantikan dengan akta baharu.

“Selepas meneliti pelbagai pandangan, saya percaya kebanyakan orang cenderung mahu pindaan itu dibuat, bukannya dimansuhkan sama sekali. “Saya percaya pelajar juga akan mengalu-alukan pindaan itu,” katanya.

Sebahagian daripada laporan MStar. Tidak ada satu pun perkataan ‘brain washing’ seperti yang didakwa oleh pemimpin bodoh ultra kiasu ini. Laporan MStar itulah juga yang saya dengar sepanjang sesi Town Hall tersebut.

Saya turut bercakap dalam sesi tersebut berasaskan kepada pengalaman menjadi pemimpin pelajar di UKM tahun 1986-1989. Ketika itu walaupun ada AUKU, kami yang menguasai AUKU disebabkan oleh soladariti pelajar. Walaupun AUKU ada ketika itu, kami masih bebas, itu pun masih ramai yang pelajar gagal dan keluar dengan ijazah am kerana tidak dapat menguruskan diri.

Cuba fikirkan bagaimana jika pelajar diberikan kebebasan penuh tanpa kawalan, apa akan terjadi kepada anak-anak Melayu kita?

Anak-anak Melayu segelintir yang ‘tidak sedar diri’ ini, bila diberikan peluang main, dia akan main-main.

Berbeza dengan anak-anak Cina, dia tahu bila masa main, bila masa main-main. Berbanding kita yang asyik suka ‘main-main’.

Ultra kiasu tahu psikik Melayu ini, mereka memang mahu melihat kegagalan Melayu. Sebab itu, mereka mahukan AUKU dimansuhkan sepenuhnya. Yang menjadi mangsa nanti, bukan mereka, tetapi segelintir anak-anak Melayu yang suka main-main.

Pemikiran ultra kiasu ini tidak pernah berbuah meskipun zaman sudah jauh berubah. Sifat kurang ajarnya tidak ubah seperti komunis kerana itulah asal usul mereka.

Saya tidak nampak langsung ia satu ‘brain washing’, melainkan niat baik KPT untuk menerangkan tentang kedudukan AUKU, sama ada mahu ditambahbaik atau dimansuhkan.

Berdasarkan kepada respons, ramai mahu ia ditambah baik, bukan dimansuhkan. Bagaimana ultra kiasu ini boleh membuat kesimpulan bahawa pelajar mahu ia dimansuhkan, kecuali pelajar yang memang pro ultra kiasu DAP.

Ultra kiasu tidak melihat AUKU perlu dilihat secara keseluruhan, tetapi mengambil bahagian-bahagian tertentu sahaja yang menjadi kesukaan mereka, bagi memastikan partinya kekal relevan dan dapat masuk ke kampus sesuka hati.

Nasihat saya, jika tidak mahukan AUKU dengan pindaan, sebagaimana yang majoriti pelajar mahukan, bukan dimansuhkan sepenuh, suruhlah pelajar kamu pergi ke China atau Taiwan untuk belajar di sana.

Kita lihat nanti, sama ada ‘AUKU’ akan dilaksanakan atau tidak, di negara komunis tersebut. Adakah pelajar di sana begitu bebas tanpa ‘AUKU’.

Apakah kita sudah lupa peristiwa hitam Tiananmen 1989? Berapa ramai pelajar yang terkorban kerana tiadanya ‘AUKU’. Kalau ultra kiasu sudah lupa, mari saya ingatkan. Jangan jadi manusia yang bodohnya tidak boleh diajar.

Prof Dr Mohd Ridhuan Tee Abdullah


517,107 kanak-kanak telah daftar untuk vaksin COVID-19

KUALA LUMPUR, 30 Jamadilakhir 1443H, Rabu – Seramai 517,107 kanak-kanak berumur lima hingga 11 tahun di negara ini telah didaftarkan oleh ibu bapa mereka untuk menerima vaksin Pfizer COVID-19 setakat semalam, (Selasa, 1 Februari), kata Menteri Kesihatan Khairy Jamaluddin.

Khairy menerusi akaun Twitternya berkata angka itu merangkumi kira-kira 15 peratus daripada jumlah keseluruhan kohort 3.6 juta kanak-kanak.

“Permulaan yang baik dan @KKMPutrajaya (Kementerian Kesihatan) akan terus menyampaikan maklumat mengenai faedah mendapatkan suntikan vaksinasi,” katanya di sini hari ini.

Khairy berkata beliau berharap hampir separuh daripada kanak-kanak di Malaysia akan mendapatkan suntikan vaksin menjelang akhir bulan ini.

CITF-C (Pasukan Petugas Khas Imunisasi COVID-19 untuk Kanak-kanak) di bawah pengawasan timbalannya Datuk Dr Noor Azmi Ghazali akan bekerja keras bersama-sama Kementerian Pendidikan, katanya.

Beliau berkata pautan bagi tempahan Program Imunisasi COVID-19 untuk Kanak-kanak (PICKids) telah dimuat naik berdasarkan tarikh pendaftaran, dan ibu bapa yang tidak menerima pautan akan mendapatkannya tidak lama lagi.

Khairy turut memuat naik info grafik mengenai pendaftaran PICKids yang menunjukkan Selangor mempunyai jumlah pendaftaran tertinggi setakat semalam dengan 131,500 kanak-kanak mendaftar, manakala Labuan mencatatkan pendaftaran terendah dengan 900 kanak-kanak.

Beliau dalam twit semula memaklumkan di twit vaksin COVID-19 bahawa pautan bagi tempahan janji temu vaksin untuk kanak-kanak berumur lima hingga 11 tahun kini dikeluarkan secara berperingkat menerusi aplikasi MySejahtera untuk ibu bapa atau penjaga di Lembah Klang yang telah mendaftarkan anak mereka di aplikasi tersebut.

Dilaporkan sebelum ini bahawa pelancaran dos vaksin untuk kanak-kanak berumur lima hingga 11 tahun akan bermula esok (3 Feb) di hospital dan pusat vaksin bersepadu, di Lembah Klang.

Sejumlah 4 juta kanak-kanak berumur bawah 12 tahun di Malaysia layak menerima vaksin itu. – Bernama


Parti Melayu lupa keceluparan Gerakan demi kerusi, kuasa?

BANGI, 1 Rejab 1442H, Sabtu – Kemasukan Parti Gerakan Rakyat Malaysia (Gerakan) ke dalam Perikatan Nasional (PN) tidak ubah seperti kewujudan parti rasis DAP dalam Pakatan Harapan (PH) ataupun MCA dalam Barisan Nasional (BN).

Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman yakin parti berasaskan perkauman itu akan meminta dan mendesak apa sahaja selepas menganggotai kerajaan.

Sementara parti Melayu seperti Parti Pribumi Bersatu Malaysia (Bersatu), UMNO dan PAS tidak mustahil akan tetap menerima tanpa syarat atas kemungkinan takut pengundi Cina lari dari mengundi mereka dalam pilihan raya kelak.

Walhal yang sebenarnya sudah terang lagi bersuluh pengundi Cina memang sudah lari sejak Pilihan Raya Umum ke-12 (PRU12) lagi, dakwa Ustaz Hazizi.

Susulan penyertaan Gerakan ke dalam PN kelmarin, beliau mempersoalkan sama ada parti itu dan MCA akan menarik balik segala kenyataan celupar mereka yang menyentuh agama Persekutuan dan budaya kebangsaan yang berteraskan Islam dan Melayu.

“Adakah mereka memohon maaf atas kenyataan biadab itu sebagai syarat untuk berada dalam pakatan kerajaan yang berkuasa? Tidak. Ini kerana yang penting bagi parti-parti Melayu ini ialah kerusi kuasa.

“Tapi kuasa untuk apa? Untuk halang DAP daripada berkuasa? Hakikatnya MCA dan Gerakan adalah penerus agenda DAP dalam kerajaan PN. Sudah berapa kali dibuktikan, tak mendengar kata sungguh mereka ini,” dakwanya dalam kenyataan.

Enggan mengulas lebih lanjut kenyataan dan pendirian jelik parti-parti berkenaan, Ustaz Hazizi secara ringkas merumuskan bahawa semua tindakan itu menuju kepada satu kesimpulan bahawa mereka antiidentiti nasional watan ini.

Bahkan dakwanya, mereka juga menyuburkan identiti rasis secara sistematik melalui sekolah vernakular dan enggan ke sekolah kebangsaan.

“Jadi apa gunanya berkuasa jika tidak dominan mengakurkan ultra kiasu pada identiti watan? Jika pihak yang berkuasa tidak mahu menggunakan kuasa, malah melutut kepada ultra kiasu tanpa sebarang alasan, itu maknanya dayus.

“Oh, alasannya ada pada pemikiran tuan guru yang berlapis-lapis. Oh, alasannya ialah ibarat menarik rambut dalam tepung, rambut tak putus, tepung tak berselerak. Oh, alasannya ialah menjaga imej parti yang menerima hakikat Malaysia negara majmuk berbilang bangsa dan agama.

“Ini semua wirid sebelum PRU-13 lagi. Dulu ijtihad sudah salah. Kali ini kalau pun salah lagi, tetap ada satu pahala ya,” katanya sinis.

Beliau mengingatkan bahawa Nabi Muhammad ﷺ ketika lemah, tidak menerima kerjasama politik apabila pihak lain meletakkan syarat yang memungkinkan kepimpinan hilang daripada tangan Islam di masa depan.

“Parti-parti Cina bebas buat apa sahaja, itu maknanya kepimpinan di tangan mereka.

“Nabi mencari keakuran pada kepimpinan baginda, sejak di Mekah lagi. Itu erti Islam memimpin.

“Tapi malang, umat Islam terlepas mulut harimau, pemimpin parti Melayu yang berkuasa pergi cari buaya kerana tidak tahu berenang,” katanya.


Kerajaan Perak digesa campur tangan isu Gunung Lanno

SHAH ALAM, 26 Jamadilakhir 1442H, Isnin – Pertubuhan Pelindung Khazanah Alam Malaysia (Peka) menggesa kerajaan Perak campur tangan dalam isu Gunung Lanno, susulan kawasan berkenaan menjadi semakin terancam apabila dijadikan zon kuari.

Presiden Peka, Puan Sri Shariffa Sabrina Syed Akil kecewa apabila ada pihak seolah-olah lepas tangan dalam isu berkenaan.

Katanya, meskipun pentadbiran kerajaan negeri Perak silih berganti, namun sehingga kini tiada siapa yang berani menghentikan aktiviti kuari itu.

Walhal, aktiviti kuari ini sudah bertahun-tahun beroperasi dan semakin menjejaskan kelestarian kawasan sekitar.

“Kenapa Menteri Besar tidak mahu campur tangan dalam hal ini?

“Sebagai pihak yang mempunyai kuasa mutlak, kerajaan negeri perlu melakukan sesuatu agar khazanah alam paling bernilai ini tidak pupus akibat pembangunan serta perbuatan rakus manusia,” katanya seperti dilapor Sinar Harian.

Sebelum ini, media melaporkan Gunung Lanno yang berketinggian lebih 370 meter, berusia lebih 330 juta tahun bakal lenyap dari peta negeri Perak akibat aktiviti kuari di kawasan Simpang Pulai.

Gunung terbesar di Lembah Kinta yang memiliki lebih 30 gua batu kapur cantik dan unik itu kian musnah apabila ada lebih 20 kilang kuari ditempatkan di zon berkenaan.

Aktivis Kinta Valley Watch, Ching Boon Tat, 38, berkata, keindahan hutan batu kapur mula terjejas apabila kawasan berkenaan dijadikan sebagai zon kuari.

Mengulas lanjut, Shariffa Sabrina menegaskan, kemusnahan Gunung Lanno akan membawa bencana berterusan kerana persekitaran memberi kesan besar terhadap kehidupan manusia.

Justeru, beliau memohon kerajaan negeri bertindak pantas memulihara gunung ini.

“Kita terlampau memikirkan tentang pandemik COVID-19 sehingga mengabaikan tentang penjagaan alam. Ini satu kesilapan besar.

“Gunung umpama tiang kepada alam, kalau semakin ditarah atau dimusnahkan, tidak mustahil akan berlaku gegaran di kawasan sekitar,” katanya.


12,000 hilang tempat tinggal, kem pelarian Rohingya terbakar

DHAKA, 13 Syaaban 1444H, Isnin – Ribuan penduduk kehilangan tempat tinggal selepas kebakaran besar berlaku di kem pelarian Rohingya di tenggara Bangladesh pada Ahad.

Kebakaran – yang kini terkawal – memusnahkan 2,000 pusat perlindungan di kem Cox’s Bazar yang menyebabkan kira-kira 12,000 pelarian kehilangan tempat tinggal.

Setakat ini, punca kebakaran masih belum diketahui dan tiada kemalangan jiwa dilaporkan.

Menurut pegawai tempatan, kebakaran berlaku dengan cepat berikutan keadaan kem yang menggunakan buluh dan terpal.

“Kira-kira 2,000 tempat perlindungan terbakar menyebabkan kira-kira 12,000 pelarian Rohingya yang berpindah dari keganasan di Myanmar kehilangan tempat tinggal,” kata Pesuruhjaya Pelarian Bangladesh, Mijanur Rahman.

Sementara itu, Persekutuan Persatuan Palang Merah dan Bulan Sabit Merah Antarabangsa memaklumkan terdapat kerosakan besar pada kem berkenaan.

Jurucakapnya, Hrusikesh Harichandan berkata, perkhidmatan asas seperti pusat air dan fasiliti lain turut terjejas.

Katanya, keadaan yang penuh sesak mendedahkan kem pelarian itu kepada kebakaran.

Antara Januari 2021 dan Disember 2022, terdapat 222 insiden kebakaran di kem Rohingya termasuk 60 kes pembakaran, menurut laporan Kementerian Pertahanan Bangladesh bulan lepas.

Pada Mac 2021, sekurang-kurangnya 15 orang terbunuh dan kira-kira 50,000 orang kehilangan tempat tinggal selepas kebakaran besar memusnahkan sebuh kem di penempatan itu.- Agensi


Bank perlu perjelas isu moratorium kepada M40 yang terkesan

KUALA LUMPUR, 28 Syawal 1442H, Rabu – Persatuan Bank-bank Dalam Malaysia (ABM) diharap dapat memberikan penjelasan secara mendalam mengenai moratorium kepada golongan M40 yang terkesan berikutan Perintah Kawalan Pergerakan (PKP) 3.0.

Menteri di Jabatan Perdana Menteri (Ekonomi), Datuk Seri Mustapa Mohamed berkata berdasarkan maklum balas yang diterimanya, ramai golongan M40 termasuk usahawan dan para profesional semakin tertekan dan terdesak untuk mendapatkan bantuan.

“Ramai yang mengharapkan moratorium menyeluruh seperti yang dibuat pada tahun lepas…bagi perniagaan kecil dan sederhana serta mikro, mereka tiada masalah (untuk mendapatkan moratorium), tetapi bagi M40 yang terkesan, mengalami kekurangan pendapatan, mereka juga boleh memohon dan pihak bank sudah beri jaminan bahawa ia boleh diluluskan.

“Pihak bank perlu mencari kaedah yang lebih tuntas dalam memberikan pencerahan (mengenai moratorium),” katanya ketika ditemu bual dalam rancangan Bicara Politikonomi – ‘Lockdown dan Ekonomi Negara’ di saluran televisyen TV1 terbitan Radio Televisyen Malaysia (RTM) pada Selasa.

Beliau berkata pihak bank juga mungkin boleh menyediakan ‘helpdesk’ bagi kes-kes tertentu supaya mereka yang terkesan dan tidak ada pertimbangan lain dapat membuat aduan.

“Sudah pasti yang terbaik ialah moratorium automatik, yang tidak melibatkan karenah birokrasi.

“Saya berharap bank-bank akan cuba membantu golongan yang terkesan (yang tidak mendapat moratorium secara automatik) dan yang patut ditolong ini,” katanya.

Pandangan itu adalah di kala bank-bank di negara ini secara amnya melaporkan keuntungan yang memberangsangkan, katanya.

Mustapa berkata meskipun pemulihan ekonomi dijangka bertambah baik sejak akhir tahun lepas, namun dalam tempoh dua bulan kebelakangan ini, keadaan kembali ‘parah’ kerana kebanyakan perniagaan tiada lagi simpanan tunai atau mendapat bantuan lanjut.

Beliau berkata walaupun kerajaan tidak dapat memenuhi kebanyakan permohonan daripada usahawan, namun diharapkan semua pihak termasuk bank dapat terus berbincang dan mencari kemajuan dalam perkara tersebut.

“Tertakluk kepada pihak bank sama ada menerima cadangan ini atau tidak. Saya rasa mungkin Bank Negara Malaysia (BNM) boleh menjadi orang tengah untuk mencari jalan bagaimana untuk memberi pencerahan agar isu yang dihadapi ini boleh ditangani dengan sewajarnya,” katanya.

Mengulas lanjut, beliau berkata dalam keadaan yang dinamik dan tidak menentu akibat COVID-19, sukar untuk menjangkakan situasi mengenai pemulihan ekonomi, melainkan kerajaan mempercepat proses vaksinasi COVID-19.

“Kalau ada permohonan daripada syarikat-syarikat swasta untuk beli sendiri vaksinasi, sudah pasti kerajaan boleh mencari jalan bagaimana dapat mempercepat vaksinasi.

“Seterusnya boleh mengembalikan keyakinan pelabur dan ekonomi dapat cepat pulih seperti yang kita lihat di Amerika Syarikat, negara-negara Eropah dan Australia,” katanya. – Bernama


Dewan rakyat beritahu SPR kekosongan Parlimen Gerik

BANGI, 2 Rabiulakhir 1442H, Rabu – Dewan Rakyat mengemukakan pemberitahuan kepada Suruhanjaya Pilihan Raya Malaysia (SPR) mengenai kekosongan luar jangka kerusi Parlimen Gerik.

Kerusi Parlimen Gerik kosong susulan kematian penyandangnya, Allahyarham Datuk Hasbullah Osman, 63, pada Isnin lalu kerana sakit jantung.

Yang di-Pertua Dewan Rakyat, Datuk Azhar Azizan Harun berkata, pemberitahuan bertarikh 18 November itu, selaras dengan Perkara 54 Perlembagaan Persekutuan.

Katanya, selaras dengan Perkara 54 Fasal (1), pihak SPR hendaklah mengisi kekosongan luar jangka kerusi berkenaan dalam tempoh 60 hari dari tarikh dipastikan ada kekosongan.

“Di atas kesempatan ini, bagi pihak Parlimen Malaysia, saya ingin merakamkan ucapan takziah kepada seluruh ahli keluarga Allahyarham Datuk Hasbullah Osman dan mendoakan semoga roh Allahyarham dicucuri rahmat dan ditempatkan di kalangan orang beriman serta beramal soleh,” katanya dalam kenyataan, hari ini.

Allahyarham Hasbullah mula bertanding sebagai wakil rakyat ketika Pilihan Raya Umum Ke-11 (PRU11) pada 2004 di Dewan Undangan Negeri (DUN) Temenggor dan menang setelah mengalahkan Mohd Aun Yob Abas dari PKR dengan majoriti 4,666 undi, seterusnya mempertahankan kerusi itu semasa PRU12 dengan menewaskan Moon Akau dari PKR dengan majoriti 4,617 undi.

Pada PRU13, Allahyarham bertanding di kerusi Parlimen Gerik dan menang setelah menewaskan Norhayati Kasim dari PAS dengan majoriti 6,216 undi seterusnya sekali lagi mempertahankan kawasan itu pada PRU-14 dengan majoriti 5,528 undi setelah mengalahkan calon PAS Mohd Dahalan Ismail.


RUU kesalahan seksual kanak-kanak dibentang di Dewan Rakyat

KUALA LUMPUR, 5 Ramadan 1444H, Isnin –  Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 yang bertujuan memberikan perlindungan lebih jitu dan menyeluruh kepada kanak-kanak, dibentang untuk kali pertama di Dewan Rakyat, hari ini.

Ia dibentangkan Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said.

Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 antara lain menetapkan hukuman penjara tidak lebih 20 tahun dan boleh didenda sehingga RM50,000 bagi kesalahan melibatkan persembahan seksual kanak-kanak.

Antara kesalahan itu termasuk membuatkan atau menyebabkan kanak-kanak melakukan persembahan seksual; turut serta, sama ada sebagai peserta atau penonton dalam persembahan seksual; mengiklankan, mempromosikan atau memudahkan persembahan seksual; serta menerima apa-apa manfaat, termasuk kewangan daripada persembahan seksual tersebut.

Menurut rang undang-undang itu, ‘persembahan seksual’ bermaksud apa-apa perlakuan seksual secara terang-terangan yang dipersembahkan di hadapan seorang penonton atau lebih, termasuk yang dirakam atau dihantar keseluruhannya atau sebahagiannya, melalui apa-apa cara termasuk tetapi tidak terhad kepada cara elektronik, mekanikal, digital, optik atau magnetik, atau gabungan apa-apa cara.

Selain itu bagi perkara melibatkan pemerasan seksual kanak-kanak seperti mengugut melakukan aktiviti bersifat seksual, mengugut mereka untuk berkongsi apa-apa gambaran sama ada dalam bentuk visual, audio atau bertulis, individu berkenaan boleh dihukum penjara tidak melebihi 10 tahun jika disabitkan.

Rang undang-undang itu turut menyatakan perintah bagi pembayaran pampasan kepada mangsa kanak-kanak yang mana jumlah wang ditetapkan oleh mahkamah berdasarkan kecederaan yang dialami mangsa.

Selain itu, Azalina turut membentangkan Rang Undang-Undang Keterangan Saksi Kanak-Kanak (Pindaan) 2023, yang bertujuan menambah baik perlindungan terhadap saksi kanak-kanak dengan menaikkan umur saksi kanak-kanak daripada 16 tahun kepada 18 tahun.

Ia bertujuan memasukkan peruntukan yang membolehkan mahkamah melarang apa-apa soalan tidak wajar kepada saksi kanak-kanak semasa pendengaran khas seperti yang bersifat memperdayakan atau mengelirukan, menghina, menakut-nakutkan, mengaibkan, mengganggu, menggusarkan, menyinggung, menindas atau mengulang secara tidak perlu.

Menurut rang undang-undang itu, seseorang saksi kanak-kanak semasa pendengaran khas boleh memberikan keterangan dengan cara mengadakan suatu pengadang di antara kanak-kanak itu dengan tertuduh atau kanak-kanak yang dipertuduh atas mana-mana kesalahan atau dengan cara rangkaian secara langsung atau gabungan kedua-duanya.

Azalina memaklumkan bacaan kali kedua untuk Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 dan Rang Undang-Undang Keterangan Saksi Kanak-Kanak (Pindaan) 2023 juga diadakan pada mesyuarat kali ini. – Bernama


Makkal Sakti tuntut BN beri kerusi tanding PRU15

BANGI, 14 Safar 1444H, Ahad – Parti Makkal Sakti (Makkal Sakti) menuntut Barisan Nasional (BN) menunaikan janji dan memberikan peluang untuk bertanding pada Pilihan Raya Umum ke-15 (PRU15) akan datang.

Presidennya, Datuk Seri R S Thanenthiran mengakui partinya mempunyai calon yang menepati ciri yang ditekankan Pengerusi BN, Datuk Seri Ahmad Zahid Hamidi.

“Kami ada calon orang muda dalam kalangan kumpulan profesional yang menetapi ciri ‘wali’ iaitu boleh menang dan diterima serta direstui penduduk,” katanya.

Beliau berkata demikian dalam ucapan sempena Perhimpunan Agung Tahunan ke-14 parti tersebut, yang berlangsung di Pusat Dagangan Dunia Putra (WTCKL), hari ini.

Thanenthiran mendedahkan, Makkal Sakti sebelum ini pernah ditawar untuk bekerjasama dengan parti lain berikutan gabungan tersebut mengalami kekalahan pada Pilihan Raya Umum ke-14 lalu.

Sebaliknya, Makkal Sakti bertegas untuk terus kekal dan setia bersama BN.

Malah, Januari lalu, parti tersebut menyuarakan hasrat sama supaya BN mempertimbang permohonannya untuk bertanding Pilihan Raya Negeri (PRN) Johor.

Pautan berkaitan:


43,805 pemilih baharu didaftar secara automatik pada Ogos

BANGI, 18 Safar 1444H, Khamis – Daftar Pemilih Tambahan Bulan Ogos Tahun 2022 (DPT BLN8/2022) yang telah diperaku dan diwartakan, kini dibuka untuk semakan bagi tempoh 30 hari bermula hari ini hingga 14 Oktober.

Setiausaha Suruhanjaya Pilihan Raya (SPR), Datuk Ikmalrudin Ishak dalam kenyataan hari ini berkata, DPT8/2022 mengandungi nama bagi 43,508 warganegara yang berumur 18 tahun dan ke atas dalam tempoh 1 Ogos hingga 31 Ogos lepas, yang didaftarkan secara automatik sebagai pemilih baharu.

Beliau berkata, DPT8/2022 juga turut membabitkan sejumlah 19,868 pemilih berdaftar yang bertukar bahagian pilihan raya dan 6,544 pemilih bertukar status atau kategori pengundi.

Untuk semakan, beliau berkata, SPR menyediakan lima kaedah iaitu melalui portal SPR di pautan http://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my.

Selain itu, semakan juga boleh dilakukan menerusi aplikasi dalam talian di https://myspr.spr.gov.my, aplikasi mudah alih MySPR dan hotline SPR di talian 03-88927018.

“SPR menyeru kepada warganegara yang berumur 18 tahun dan ke atas dalam tempoh 1 Ogos hingga 31 Ogos 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN8/2022.

“Sekiranya mereka mendapati namanya tidak disenaraikan dalam DPT BLN8/2022, mereka boleh membuat tuntutan dengan mengisi Borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” katanya.

Beliau berkata, pemilih berdaftar di sesuatu bahagian pilihan raya yang membuat semakan dan berhasrat membuat bantahan kemasukan nama pemilih yang membuat pertukaran ke bahagian pilihan rayanya boleh mengisi Borang D (bantahan) dan hadir ke Pejabat Pilihan Raya Negeri yang berkenaan.

“Borang C dan Borang D juga boleh dimuat turun daripada portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN8/2022.

“Untuk sebarang pertanyaan mengenai urusan semakan DPT BLN8/2022 ini, orang ramai boleh melayari portal rasmi SPR di pautan http://www.spr.gov.my atau hubungi Hotline SPR di talian 03-88927018 atau mana-mana Pejabat Pilihan Raya Negeri,” katanya.


Bekas peguam didakwa guna dokumen mahkamah palsu

KUALA LUMPUR, 27 Safar 1442H, Khamis – Seorang bekas peguam didakwa di Mahkamah Majistret di sini, hari ini atas pertuduhan menggunakan dokumen mahkamah palsu, empat tahun lepas.

Abd Malek Mohamad Nor, 60, yang kini tidak bekerja bagaimanapun mengaku tidak bersalah selepas pertuduhan ke atasnya dibacakan di hadapan Majistret Tawfiq Affandy Chin.

Mengikut pertuduhan, bapa dua anak itu didakwa telah menggunakan sebuah dokumen palsu iaitu dokumen perintah saman pemula bertarikh 27 April 2016 dari Mahkamah Tinggi Sivil Shah Alam.

Dia dituduh melakukan kesalahan itu di pejabat firma guaman Malek & Associates di Binjai 8, Lorong Binjai 2, di sini, pada 23 Jun 2016 mengikut Seksyen 471 Kanun Keseksaan, yang membawa hukuman penjara maksimum tujuh tahun dan boleh dikenakan denda, jika sabit kesalahan.

Terdahulu, Timbalan Pendakwa Raya Nurilya Ellyna Nor Azmal tidak menawarkan wang jaminan bagaimanapun tertuduh yang diwakili peguam Ahmad Juflis memohon jaminan rendah atas alasan anak guamnya tidak berkemampuan.

“Tertuduh perlu menanggung isteri dan dua anak yang masih bersekolah dan beliau tidak lagi bekerja selepas diisytihar muflis tiga tahun lepas,” katanya.

Mahkamah membenarkan tertuduh diikat jamin RM4,000 dengan seorang penjamin dan menetapkan 17 November ini untuk sebutan semula kes. -Bernama


PRN Johor: ‘Elok ada gandingan parti kerajaan, pembangkang’

Oleh Siti Hafidah Abd Ghaffar

BANGI, 6 Syaaban 1443H, Rabu – Sistem akar umbi politik yang sudah lama terbina memungkinkan Barisan Nasional (BN) memenangi Pilihan Raya Negeri (PRN) Johor, namun parti itu diingatkan untuk tidak terlalu selesa.

Ini kerana pada Pilihan Raya Umum ke-14 (PRU14), BN gagal mempertahankan tampuk pemerintahan dipercayai berpunca daripada beberapa isu antaranya membabitkan bekas Perdana Menteri, Datuk Seri Najib Razak serta isu nasional melibatkan parti itu.

Penganalisis politik, Dr Syed Agil Syed Alsagoff berpendapat bahawa isu berkenaan menyebabkan rakyat hilang kepercayaan kepada BN ketika itu – sekali gus menyaksikan pemerintahan Pakatan Harapan (PH).

Bagaimanapun katanya, BN mempunyai potensi yang kuat untuk memenangi PRN Johor pada kali ini memandangkan mereka mempunyai satu sejarah pentadbiran yang baik di negeri itu, selain mempunyai akar umbi yang kuat untuk menentukan parti mereka akan diterima oleh masyarakat.

“BN juga lebih menyeluruh berbanding parti lain kerana mempunyai satu sistem akar umbi politik yang telah lama terbina di Johor.

“Saya berpandangan kalau dari segi kawasan pun mungkin BN ada kelebihan 60:40 berbanding parti lain,” katanya ketika dihubungi Ismaweb.net.

Selain itu, Syed Agil berpendapat, pertembungan beberapa penjuru di kebanyakan kerusi Dewan Undangan Negeri (DUN) pada PRN Johor menunjukkan corak pemerintahan di negeri sudah berubah.

Katanya, seolah-olah ada satu anjakan paradigma yang mewarnai parti-parti politik di Johor yang disifatkan sebagai budaya yang sihat.

“Bagi saya kita tidak mahu satu parti yang mendominasi corak pemerintahan politik di suatu negeri. Elok kalau ada satu gandingan parti yang menerajui kerajaan dan parti pembangkang.

“Ini supaya perancangan yang dibuat untuk sesuatu negeri itu dapat dilaksanakan dengan lebih baik, komprehensif serta ada check and balance,” katanya.

Seramai 239 calon bertanding merebut 56 kerusi pada PRN kali ini, dengan hari pengundian PRN Johor ditetapkan Sabtu ini.

Semalam, proses mengundi awal bagi PRN Johor merekodkan 87 peratus anggota polis, tentera dan pasangan keluar menjalankan tanggungjawab mereka.

Suruhanjaya Pilihan Raya (SPR) memaklumkan sebanyak 63 pusat mengundi membabitkan 83 saluran dibuka bermula 8 pagi bagi proses pengundian awal di PRN Johor.


Korban minum arak tiruan di India meningkat 38 orang

AHMEDABAD, 27 Zulhijjah 1443H, Rabu – Sekurang-kurangnya 10 orang lagi maut di Gujarat, barat India, selepas terminum arak tiruan, menjadikan jumlah korban dalam kejadian itu kepada 38 orang.

Polis melancarkan siasatan dan membuat enam tangkapan selepas 51 orang yang terjejas dalam kejadian di daerah bersebelahan Ahmedabad dan Botad dimasukkan ke hospital, selain kematian.

“Beberapa mangsa yang dimasukkan ke hospital dalam keadaan kritikal meninggal dunia semalam.

“Mereka mengambil alkohol metil yang hampir tidak dicairkan, mempercayai ia adalah minuman keras,” kata pegawai polis, Ashok Kumar Yadav kepada Reuters.

Penjualan dan pengambilan alkohol adalah dilarang di negeri asal Perdana Menteri, Narendra Modi, kecuali oleh mereka yang memegang permit kerajaan.

Kematian akibat alkohol yang dihasilkan secara haram – yang lebih popular dipanggil hooch atau minuman keras negara – adalah perkara biasa di India, di mana beberapa peminum mampu membeli minuman keras berjenama. – Agensi


Jabatan Peguam Negara selar surat peguam kumpulan Sulu

PUTRAJAYA, 14 Zulkaedah 1444H, Sabtu – Jabatan Peguam Negara (AGC) menyelar dengan tegasnya segala dakwaan dalam surat yang dihantar oleh Paul H. Cohen, peguam kepada pihak yang mendakwa sebagai waris Sultan Jamalul Kiram II (penuntut Kumpulan Sulu) yang membuat tuntutan terhadap kerajaan Malaysia.

AGC dalam kenyataan berkata, surat bertarikh 28 Mei lepas yang ditujukan kepada Peguam Negara diterima sehari selepas itu (29 Mei).

Menurut AGC, surat itu menuntut bayaran segera iaitu sebelum 2 Jun 2023, bagi Final Award yang dikatakan berjumlah US$16.412 bilion termasuk 10 peratus faedah, US$3,502,394.24 bagi bayaran peguam dan ahli pakar serta US$4,026,592.64 bagi kos timbang tara.

“Dalam hal ini, adalah melampau bagi penuntut untuk membuat tuntutan bayaran bagi Final Award yang dikatakan itu sedangkan prosiding undang-undang masih lagi berlangsung,” menurut AGC.

Jabatan itu berkata kesemua dakwaan oleh Paul dalam surat itu sama sekali tidak benar dan secara terang-terangan tidak mengendahkan fakta sebenar tuntutan (oleh penuntut) yang tidak dapat disangkal lagi akan mewujudkan rekod bertulis bagi perkara yang tidak benar, yang bertujuan untuk digunakan terhadap Malaysia.

Menurut AGC, surat itu juga mendakwa antara lain bahawa kerajaan Malaysia dengan sengaja telah gagal untuk mematuhi Final Award yang dikatakan itu dan telah membuat dakwaan keterlaluan terhadap penimbang tara yang dikatakan itu, Dr Gonzalo Stampa dan tindakan-tindakan yang diambil oleh Stampa.

Selain itu, AGC berkata, kandungan surat itu memberi gambaran yang tidak tepat dan memfitnah kerajaan Malaysia berhubung tindakan undang-undang yang diambil dalam menangani tuntutan berkenaan.

“Kerajaan Malaysia menafikan sepenuhnya semua dakwaan dan sindiran yang dibuat di dalam surat itu,” menurut kenyataan itu.

AGC berkata, kerajaan Malaysia dengan tegasnya membantah Final Award dan mengekalkan pendiriannya untuk tidak mengiktiraf kesemua tindakan yang diambil oleh Stampa dalam prosiding timbang tara yang dikatakan itu, serta semua keputusan dan award yang dikeluarkan olehnya yang tidak sah dari segi undang-undang.

Menurut AGC, berdasarkan dakwaan palsu yang telah dibuat pada 31 Mei lepas, kerajaan Malaysia melalui Peguam Negara telah menjawab surat itu yang menyatakan dengan jelas fakta-fakta berhubung tuntutan berkenaan yang tidak boleh dipertikaikan.

Selain itu, satu laporan polis telah dibuat pada 1 Jun lepas terhadap Paul atas kenyataan dan dakwaan tidak adil yang dibuat terhadap Peguam Negara.

“Tindakan ini membolehkan siasatan yang sewajarnya dijalankan bagi apa-apa kesalahan jenayah yang dibuat di bawah undang-undang Malaysia,” menurut kenyataan itu.

AGC berkata, kerajaan Malaysia akan terus mengambil semua langkah yang sewajarnya termasuk tindakan perundangan untuk menamatkan segala tuntutan berkenaan dan memastikan agar kepentingan, kekebalan kedaulatan serta kedaulatan negara sentiasa dilindungi dan terpelihara.

Kumpulan penuntut berkenaan sebelum ini dilaporkan membawa tindakan undang-undang ke Mahkamah Sepanyol untuk mendapatkan pampasan terhadap tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.

Mereka membawa perkara itu kepada timbang tara Sepanyol pada 2019 dan pada 28 Feb 2022 penimbang tara Stampa yang dilantik oleh kumpulan individu berkenaan dikatakan membuat keputusan memihak kepada pihak mereka (penuntut).

Stampa telah mengeluarkan final award  sebanyak US$14.9 bilion (RM62.59 bilion) terhadap Malaysia dan Malaysia telah menggunakan semua remedi undang-undang bagi membatalkan anugerah yang diberikan oleh Stampa kepada pihak yang menuntut di mahkamah di Sepanyol, Perancis, Luxembourg dan Belanda.

Pada 14 Mac lepas, Mahkamah Rayuan Paris mengekalkan perintah penggantungan terhadap penguatkuasaan award itu yang diperoleh Kerajaan Malaysia di Perancis pada 12 Julai 2022.  Oleh itu, perintah penggantungan yang diperoleh Malaysia berhubung penguatkuasaan award berkenaan adalah kekal. – Bernama


Proklamasi Orang Melayu tak rasis, tidak wajar dipolitikkan

BANGI, 17 Syawal 1444H, Isnin – Parti BERJASA menegaskan, Proklamasi Orang Melayu tidak bersifat rasis seperti yang didakwa sesetengah pihak, sebaliknya inisatif yang merentasi parti dan politik.

Presidennya, Ustaz Zamani Ibrahim berkata, tidak wajar isu Proklamasi Orang Melayu dipolitikkan kerana ia melibatkan kesejahteraan bangsa Melayu sendiri, selain membincangkan isu berkaitan masyarakat Melayu.

“Proklamasi Orang Melayu ini tidak mewakili mana-mana parti walaupun hanya melibatkan Tun Dr Mahathir dan beberapa pimpinan PAS yang datang berbincang mengenai hal tersebut, baru-baru ini.

“Ia bertujuan untuk kesejahteraan bangsa Melayu, tidak wujud apa-apa spekulasi yang mengatakan proklamasi ini adalah alat pihak tertentu untuk permainan politik,” katanya.

Justeru, semua pihak tidak kira parti dan fahaman parti wajar memberi sokongan sepenuhnya.

Katanya, misi utama Proklamasi Orang Melayu adalah memperkasakan semula keunggulan kuasa politik orang Melayu, umat Islam dan masyarakat di negara ini.

Proklamasi Melayu adalah gagasan strategik mengenai orang Melayu, umat Islam dan masyarakat Pribumi.

Ia termasuk survival, keunggulan dan keselamatan kuasa politiknya; dan juga keselamatan jati diri dan keselamatan sosio-ekonominya di zaman selepas pilihan Raya Umum ke-15 (PRU15).

Ia digerakkan bekas Ahli Parlimen Langkawi itu secara dalam talian, selepas lokasi untuk mengadakan perhimpunan mengenainya dibatalkan sebanyak dua kali.